text:
Eirikur Lindenskov 06.05.2017 (06:37)
Toyota heldur seg á toppinum
Higartil í ár eru seldir 115 Toyotabilar. Tað eru fimm fleiri enn Citroen, sum er á øðrum plássi við 110 seldum billum higartil í ár.
Taka vit bara apríl mánað, so er støðan ein onnur. Í april fór VW við heiðrinum sum mes seldi bilur. Tá vóru seldir 33 Volkswagen, 31 Toyota og 25 Nissan bilar.
Sølan av nýggjum persónbilum er annars fyri fyrstu ferð í nógv á minkað í apríl mánað í mun til í fjør. Í Apríl í ár vórðu seldir tilasamans 646 persónbilar í mun til 667 í ár, ein afturgongd upp á 21 bilar. Vit eiga í hesum sambandi at geva gætur, at í fjør vóru páskir í mars heldur enn í apríl
Her sæst 10 tey mest seldu bilasløgini í Føroyum í ár:
Bilasøla jan. - april 2017
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Leirvíkar skúli
Undirvísing hevur verið í Leirvík frá gamlari tíð. Vanligt var fyrr, at børn blivu undirvíst heima av foreldrum sínum, ella at tey fóru í annað hús at fáa undirvísing. Í fólkateljingini frá 1801 verður sagt at Elsebeth Thormansdatter heldur skúla í Leirvík.
Í kommunulógini frá 1872 verður álagt kommununum at syrgja fyri, at øll børn fáa 7 ára undirvísing. Í 1883 verður fyrsti skúlin bygdur í Leirvík. Hesin skúlin hevði eina skúlastovu.
Í 1929 verður nýggjur skúli bygdur við Ranggil longri niðri í bygdini. Hesin skúlin hevur tvær skúlastovu og gong í niðaru hæddini. Ovara hæddin er læraraíbúð.
Í 1962 verður skúlin útbygdur við tveimum skúlastovum, fimleikarhøll og lærarastovu, so nú hevur skúlin 4 skúlastovur.
Í 1982 verður skúlin aftur útbygdur við tveimum lonum. Nú fær skúlin 4 skúlastovur aftrat, hesar eru kombineraðar, so tær bæði kunnu brúkast sum vanligar skúlastovur, men eisini verða tær brúktar sum fakhøli. Ein stova verður gjørd soleiðis, at hon eisini kann brúkast til smíð og evning. Ein stova verður gjørd soleiðis, at hon eisini kann brúkast til alis/evnafrøði, køk og lívfrøði. Ein stova verður gjørd soleiðis, at hon eisini kann brúkast til handarbeiði. Í útbyggingini er eisini góð svimjihøll og bókasavn.
Frá tí at skúlin byrjaði í 1870-unum og fram til 2010 er skúlaskipanin í bygdini tann sama. Børn í 1. til 7. flokki ganga í skúla her. Í 1965 verður skúlaskipanin víðkað við framhaldsdeild, sum er í Fuglafjarðar skúla.
Í 2009 verður skúlin víðkaður við eini deild fyri næmingar við autismu. Næmingarnir vóru fyrsta árið í bygninginum á Gásamýru, síðani fluttu teir út í skúlan. Deildin er í stovuni, sum fyrr var bókasavn.
Kommunurnar leggja saman
Í 2010 varð skúlaskipanin broytt. Samanlagda kommuna, Eysturkommuna, ger av, at skúlin í Leirvík skal vera til børnini í forskúlanum og til og við triðja flokki. Næmingarnir í 4. til 7. flokki skulu ganga í Gøtu skúla. Børnini í framhaldsdeildini ganga framvegis í Fuglafjarðar skúla.
Í sambandi við hesa umlegging av skúlabygnaðinum verður skúlin útbygdur við tveimum skúlastovum og einari miðhøll við bókasavni. Skúlastovurnar í 1929 skúlanum skulu umbyggjast til skrivstovu til fyrstalærara og arbeiðshøli til lærarar. Íbúðin uppi á loftinum verður brúkt til goymslu. Henda útbyggingin verður liðug í 2012. mynd av útbyggingini.
Tekniskt er skúlin væl útgjørdur, allar skúlastovur hava samvirkna talvu. Skúlin hevur 25 farteldur í tveimum vognum. Øll flokshølini hava kombineraðan prentara, skannara og kopi maskinu. Eisini hevur hvør flokkur talgilt myndatól.
Tey, sum vilja vita meira um skúlasøguna hjá Leirvíkar skúla, kunnu hyggja í Leirvíkar søgu bind 3.

robotstxt: allowed

filter: keep


text:
Airport Shuttle fyri einans 200,-
Tit verða koyrd til dyrnar. Ómakaleyst.
Vit eru til fyri kundar okkara, og tí stremba vit eftir at nøkta einhvønn tørv.
Auto Taxi hevur í fleiri ár verið ein týðandi partur av lívinum hjá mongun borgarum í Tórshavnar Kommunu. Vinnulív og privatir persónar njóta gott av tænastuni hjá Auto.
Virksemi okkara verður rikið út frá snotiliga bygninginum, sum sæst á myndini til høgru.
Bústaður okkara er Niels Finsensgøta 28.
Auto Taxi er ein gomul og roynd hýruvognsstøð, sum altíð fylgir við í tí, sum hendir. Vit hava royndar og nýhugsandi førarar, sum altíð fylgja við, eisini í tí, sum hendir í útheiminum á júst okkara starvsøki.
Tað hevur tí stóran týdning, at vit eru besta og størsta hýruvognsstøð í landinum.
Vón okkara er, at tænasta okkara livir upp til tygara væntanir.


text:
Stórt ferðamannaskip kom á Kollafjørð í morgun
top18-06-2017 - 16:13 - Jóanis Albert Nielsen
Stóra ferðamannaskipið Magellan kom um 9-tíðina í morgun á Kollafjørð. Skipið er komi úr Lerwick í Hetlandi, og skal víðari til Seyðisfjarðar í Íslandi klokkan 17 seinnapartin í dag.
Skipið var tikið í sigling í 1985, tá hevði tað navni Holiday, og hoyrdi heima á Bahamas. Í 2009 fór tað at sigla undir flagginum hjá Portugal, og skifti navn í 2010 til Grand Holiday. Í 2015 skifta tað aftur navn og flagg, tá tað fór at sigla undir flagginum hjá Bahamas og skifti navn til Magellan.
Skipið er 222 metrar langt og 32 metrar breitt. Tað tekur 1452 ferðafólk og manningin telur 660 fólk.
Magellan fór vestur í hav í kvøld, skipið kemur til Seydisfjarðar kl. 11 í morgin - sí myndirnar niðanfyri.


text:
Pallurin er á sjónum
mentan05-08-2017 - 10:28 - Jóanis Nielsen
Hitað verður upp til Summar Festivalin við konsert á vágni í Klaksvík týskvøldið
Týskvøldið verður ein heilt serlig konsert í Klaksvík. Konsertin er partur av Summarvikuni, sum bjóðar ymisk tiltøk sum upphiting til Summar Festivalin, ið av álvara byrjar hósdagin í næstu viku.
Týskvøldið verður skipað fyri eini serstakari konsert á vágni, so tónleikurin fær ljómað framvið strondini og millum prúðu fjøllini, sum eru stolti og vakri kamurin um Summar Festivalin.
Tað verður kendi sjómanssangarin Anfinn Nielsen og havfrúgvin úr Mikladali, Ingbjørg Hansen, sum týskvøldið, saman við øðrum góðum fólki, syngja og seta lív í stóru tónleikaveitsluna.
Hetta kvøldið eru øll vælkomin at lata upp hurðar og vindeygu fyri at hoyra og síggja framførslurnar, spáka framvið hugnaliga sjóvarmálinum ella at loysa bátin og liggja og á damla á sjónum nærhendis flótandi konsertpallinum.
Fyrilit verður sjálvandi til veður og vind. Men eftir skránni verður tónleikurin frá umleið klokkan 21 til 23, og fyrireikarnir ætla, at tann hugnaliga framførslan á vágni fer síggjast og hoyrast væl um gamla fiskivinnu- og tónleikahøvuðstað Føroya.


text:
- Publiceret den 09 januar 2007
- Víst: 2883
Týskvøldið 9. januar var felagið Gjómaður endurstovnað.
Endamálið við felagnum er "at savna og varðveita fornminnir við Gjógv og annað í hesum sambandi".
Meira útgreinað kann nevnast, at ætlanin er at byggja upp aftur og halda við líka gróthús, opnahjallar, kráir og garðarnar kring bygdina.
Eisini er ætlanin at savna fornlutir, skráseta teir og útvega hølir at goyma teir í.
Myndir, ljóðupptøkur og filmsupptøkur fáa eisini stóra rúmd í arbeiðinum hjá felagnum. Ætlanin er at savna so nógv av hesum sum gjørligt, so felagið fær eitt virðismikið savn, ið kemur at hava stóran siðsøguligan týdning.
Í fyrstu nevndini í endurstovnaða felagnum eru: Hans Andrias Djurhuus, formaður, Jonna Clementsen, næstformaður, Helena Fríðheim, skrivari, Sofus Debes Johannesen, kassameistari, og Atli Hansen, nevndarlimur.
Tiltakslimir eru Egil Jacobsen og Turið Sigurðardóttir.


text:
Hallo folkens, og orsaka at vit einki hava ‘sent’ av Rhodos hesar seinastu nógvu dagarnar. Tíðin hevur verið rokmikil hjá triathletunum, m.a. tí at vit fluttu hotell mitt í øllum, og at tað yvirhøvur vísir seg at vera lítil tíð til yvirs her suðuri. Men nú havi eg so 20 minuttir – nøjagtiga – og má tí skriva í skitspring.
Triathletarnir sleppa endiliga í eldin í morgin, og gleða seg óført. Vit hava verið á tekniskan fund og info fund, rutan er (aftur) broytt og fólk hava trætað seg móð. Men tað skuldi verið vist at vit byrja í morgin, og so enda annaðhvørt tá fólk eru komin á mál ella eru dottin umkoll í hitanum.
Hitin er nevniliga øgiligur. Havi sjálvur roynt at runnið, og man kødnar fullkomiliga. Alt sum eitur brekkur ella trappur ger at tú mást niður á knøini at blása eina løtu. Men lukkutíð er tað netupp hetta sum tey hava broytt á rutunum… vit fara IKKI longur ígjøgnum tann vindstilla býin, og brekkurnar eru eisini nógv færri. Serliga er tað viktigt at rennirutan er pannikaku-fløt.
Ná, má heldur goyma, ífall at teir 20 minuttirnir eru við at renna út.
Svimjararnir hava verið fantastiskir. 15 gull og fleiri silvur og bronsuheiðursmerki eisini, í bara 43 kappingum. Serliga Elspa, Pál og Kári hava verið framúr, men hini hava absolutt eisini gjørt sítt til at onnur lond tóku hattin av fyri okkum á Nautic Club (ella ‘Naughty Club’, sum tað er blivið til í mannamunni).
Tað er garvilt lekkurt at svimja í sjónum her.


text:
Tann 1. mars 2008 hevði hendan heimasíðan verið á netinum í eitt ár, og typiskt eg so gloymdi eg tað. Her kemur tí ein seinkað frágreiðing um fyrsta árið…
Vit hava frá byrjan verið ómetaliga heppin við tilfari, vegna Elspu og Pál og Kára og Rhodos og NJM og føroyska svimjing sum heild. Frá 1. mars 2007 til 29. februar 2008 vórðu tilsamans 470 frásagnir, blogg postar og forum evni skrivað á heimasíðuni, og 759 viðmerkingar gjørdar til postarnar.
Best dámda tilfar var frásøgnin “Startlistin til FM klárur”, ið varð víst 796 ferðir, og síðani “UM 2007” og “Johan Martin Poulsen nýggjur høvuðsvenjari hjá Ægir”. Minst áhugaverda tilfar var yvirhøvur altjóða tíðindi, so sum “2 heimsmet afturat í Berlin” (1 vitjan). Hetta sigur rættiliga væl hvat lesararnir ynskja at hendan heimasíðan skal vera um 🙂
Onnur áhugaverd dáta, hetta fyrsta árið:
- Síðan varð vitjan 36.616 ferðir, ella umleið 100 ferðir um dagin
- Hvør vitjan umfataði umleið 2,93 síður, ið gevur eitt samlað tal á 107.275 ‘síðuvísingum’
- Hvør vitjan tók í meðal 6 minuttir og 51 sekund, ella alt í alt umleið 4180 tímar. Tað eru umleið 11,5 tímar um dagin
- Villasti dagur var 8. mai 2007, tá ið síðan fekk 272 vitjanir. Flestu síðuvísingar vóru 1573, tann 7. mai 2007
- Hagtalsforritið sigur okkum, at av teimum nógvu vitjanunum vóru 4457 ‘absolutt eindømis vitjandi’. Tvs. tað er umleið talið av serstøkum brúkarum.
- 87,81% av brúkarunum vitja aftur, meðan tey írestandi 12,19% bara vitja éina ferð (ella kanska vitja frá aðrari teldu hesa einu ferð)
- Vitjanirnar eru komnar úr 52 londum, harav 32.233 vóru úr Føroyum, 2.408 úr Danmark, 533 úr Bretlandi, 427 úr Noregi og 125 úr Grikkalandi (tvs. Rhodos 🙂
- 66,42% finna beinleiðis á síðuna, meðan 21.15% koma serliga frá flot.info og knassi.net (les: susvim). 12,43% koma fra leitimaskinum sum Google
- Fólk leitaðu serliga eftir ægir, føroyar og svimjing
Sum heild er nýtslan so líðandi (spakuliga) vaksin frá einaferð miðjan oktober, soleiðis at tað í til dømis í januar og februar vóru umleið 125 vitjanir (254 síðuvísingar) um dagin, og her í mars umleið 177 vitjanir (613 síðuvísingar) hvønn dag. Tað er tó enn ógvuliga langt eftir til at sláa sportal.fo, ið hevði 16.080 vitjanir (38.528 síðuvitjanir) bara í síðstu viku.
Um vit hyggja at hvat eg skrivaði í fyrsta posti tann 1. mars 2007, um ætlanirnar við heimasíðuni, so er tað gingið hampuliga eftir vild. Ottar, Bartal og eg vildu skapa eina heimasíðu sum ikki var knýtt at einum ávísum felag (ella fyri tann skyld at svimjisambandinum), og tað haldi eg gekk heilt hampuliga væl. Hon skuldi “styrkja um áhugan hjá fjølmiðlum og føroyingum sum heild”, og tað hevur serliga Pál hjálpt okkum við.
Hin vegin gekk tað ikki heilt so væl at sleppa undan roki. Vit løgdu út við at eisini ikki-skrásett skuldu kunna gera viðmerkingar, men rendu okkum í at summir skrásettir so vórðu ófantaliga álopnir av ónevndum vitjandi. Tað helt eg vera eitt rættiliga óreint ímóti teimum sum vildu leggja navn til, og valdi tí at avmarka rættindini til at einans skrásettir brúkarar kundu viðmerkja. Og tað hjálpti so eitt sindur.
Vit løgdu út við trimum sløgum av postum (frásagnir, bloggupostar og forum evni), men í dag hevði eg nokk bara byrjað við éinum slag. Haldi ikki at nakar ordiliga leggur til merkis at munur er á sløgunum, og tað er kanska bara gott. Tað sum hevur verið serliga hugaligt, er at fólk beinanvegin byrjaðu at hjálpa til við at skriva postar og at gera viðmerkingar, og at tað hevur hildið á líka til nú.
Eg lovaði myndasavn og teldupostlistar, men tað kemur at bíða eitt sindur afturat. Tey sum smíða heimasíðuskipanina, lova betri myndahandfaring (og ‘WYSIWYG’ editor) um umleið eitt ár; og hitt við teldupostlistum varð roynt og uppgivið aftur, tí at eingin brúkti teir. Viðvíkjandi myndum og video, so gongur tað jú eisini bara hampuliga fínt at brúka Flickr og YouTube.
Og hvat bjóðar so framtíðin? Well, fyrst og fremst eitt hendingaríkt svimjiár. EM og HM, FM, EJM og OL. Kanska ein føroyskan evropameistara. Heilt víst nógv meira video, og sikkurt eisini meira áhugaverdar stevnur, síðani hesa í Klaksvík farna vikuskifti. Eg havi onkrar hemmiligar planir til heimasíðuna, so sum at lata upp fyri ‘bókamótulinum’, sum fer at loyva okkum at samstarva um at skriva handbøkur. Tað kundi verið leiðbeiningar til heimasíðuna, ella til svimjing og svimjileiðslu.
Har var eisini ymiskt á gomlu FLOT heimasíðuni, sum eg kundi hugsað mær at fáa í lag aftur her (ella aðra staðni). Rúni og eg arbeiða í loyndum við at skapa ein ‘hugskotsgrunn’ aftur, so at meira óroyndir venjarar kunnu finna inspiratión til sínar venjingar. Eg sakni konstant ein dátugrunn við øllum tíðum hjá føroyskum svimjarum, men her er www.swimrankings.net kanska rættasta loysnin, ella okkurt frá WinGrodan fólkunum. Offisiellir metlistar og úttøkutíðir hoyra heima á www.ssf.fo.
Tit mugu endiliga viðmerkja her, ella kontakta meg á annan hátt, um tað er annað sum tit halda eigur at vera á heimasíðuni. Ella tit hava hug til at skifta orð um hvussu vítt eg eri ov bleytur ella harður, tá ið tað kemur til at strika viðmerkingar. Ella tað er okkurt annað sum tit vilja skifta orð um.
Við takk fyri farna svimjiár, og bestu vónir um eitt hendingaríkt komandi
Rókur


text:
Bøgan hjá kvørkveggju er brúnlig, og steggin er kolasvartur við gulum nevi. Kvørkveggja situr mest í bønum bæði í haga og millum húsa. Har hoppar hon runt og leitar eftir ormum og skordýrum at eta.
Fyrstu ferð kvørkveggja varp í Føroyum, var í Tórshavn í 1950-árunum. Nú verpur hon allastaðni í landinum. Bøgan verpur 3-5 egg eina ella tvær ferðir hvørt summar. Ungarnir eta maðkar og onnur smákykt.
Nakrar kvørkveggjur flyta suðureftir um veturin, meðan aðrar eru støðufuglar.
Kvørkveggja
- Longd: 27 cm
- Vekt: 100 g
- Flog: 34-39 cm
- Egg: 3-5


text:
Eg var til páskahald við flokkinum um páskirnar. Vit høvdu kalt borð, so øll skuldu hava okkurt við. Tá eg fekk húgvuna, gjørdi Solveig eitt slag av pastasalat, sum smakkaði mega væl! Eg valdi tí at royna uppskriftina, og hon eydnaðist sera væl.
Uppskriftin til pastasalatið er sera løtt: Kóka ein pakka av skrúvum. Sker eina grøna og eina reyða piparfrukt umframt eina purru í flísar. Koyr ein pakka av skinkustrimlum og eina dós av mais í og blanda alt tilfarið saman við súrróma. Koyr eitt sindur av súrróma í ísenn og blanda til tú heldur konsistensurin er góður. Koyr eitt skvett av ketsjupp í, eitt sindur av salti og pipari og blív við, til tú heldur tað smakkar fantastiskt. Voilà!
30.4.13
28.4.13
Movies I've Watched Lately #2
Armageddon / Lost in Translation / The Place Beyond the Pines / Argo / Django Unchained / Lars and the Real Girl
27.4.13
25
TILLUKKU! Solveig hevur føðingardag í dag! Pakkin er klárur, og vit fara at hátíðarhalda dagin við brunch hvørja løtu. Vónandi fært tú ein mega góðan dag og nakrir fantastiskir dagar í Lissabon! Muss og klemm x 100000!
xoxo
P.S.
xoxo
25.4.13
Awesome hósdagur
Eg elski hósdagar!
Inspiratións-mappan á telduni er við at vera tóm, so eg má fara at rannsaka Tumblr heimin fyri góðbitar. Her fáa tit nakrar myndir. Ladies and gentlemen, enjoy!
Inspiratións-mappan á telduni er við at vera tóm, so eg má fara at rannsaka Tumblr heimin fyri góðbitar. Her fáa tit nakrar myndir. Ladies and gentlemen, enjoy!
24.4.13
Casey Legler - einki mark
Eg taki tráðin upp frá Sunnvá í gjár. Kvinnan á myndunum omanfyri er Casey Legler. Hon er fyrrverandi OL-svimjari, og hevur skrivað sáttmála við Ford Models sum mannlig modell burturav. Hon er vøddamikil, høg og hevur markant andlitsdrøg.
They want to shoot me because I have a narrative, and implicit in that is a conversation. I'm not androgynous," she stresses, holding her drink with tattooed fingers. "There is no ambiguity with me." - Grein frá The GuardianProfilurin hjá Casey á Ford heimasíðuni kann síggjast her
23.4.13
A Walk Down Memory Lane #2
Minnast tit hendan? Hann eitur Andrej Pejic og er einans 21 ár. Nógv halda, at Andrej er áhugaverdur, tí hann skilir seg út við sínum kvinnuligu trekkum og langa ljósa hári. Andrej hevur arbeitt við mongum millum annað Marc Jacobs og Jean Paul Gaultier.
18.4.13
Awesome hósdagur
Awesome hósdagur! Tað hevur við sær, at tað er fríggjadagur í morgin. Trýst á "Read more" um tú vilt síggja allar myndirnar
In the summertime
Coachella Valley Music and Arts Festival hevur verið farna vikuskifti, og verður aftur komandi vikuskifti. Myndir av konsertum, sól og fólk í góðum lagi eru at finna kring netið, og eg kundi gott hugsað mær at verið har og uppliva festivalin - og einki havt ímóti at tað var í omanfyristandandi setti.
Trýst her fyri at síggja hvar alt er frá
Trýst her fyri at síggja hvar alt er frá
17.4.13
14.4.13
Yndis vintage
Tá Sunnvá og eg eru í býnum, finna vit onkuntíð veg inn í ymiskar endurnýtsluhandlar. Sum oftast fari eg tómhent út aftur, men onkuntíð havi eg eydnuna við mær, finni nálina í sátuni, og komi heim við onkrum góðum. Hesi 6 pløggini eru øll keypt í ymiskum endurnýtslu-høpi
1. Svørt rullukraga-troyggja úr angora keypt í Episode, Keypmannahavn. Hon er so heit og bleyt at vera í, og eg havi brúkt hana nógv í vetur.
2. Hvít/krem bundin troyggja keypt á marknaði í Mauerpark, Berlin. Keypti hana við myndini av Alexa Chung í eini grovt bundnari, oversize troyggju í høvdinum. Eisini ein heit troyggja, ið er deiliga ómakaleys at vera í
3. Tað er ikki ofta man finnur eitt par av buksum sum siga spaðar 2 í endurnýtslu, men ein dagin tá eg fór inn í tann lokala Frelsens Hær Genbrug á Holmbladsgade hingu eitt par av svørtum Won Hundred buksum, sum passa sum fótur í hosu.
4. Svartur kjóli keyptur á Ólavsøku 2007 í einum pop-up endurnýtsluhandli á Káta Horninum. Hesin hevur verið til nógvar góðar veitslur - bæði hjá mær og Sunnvá
5. Brúnur leður ryggsekkur keyptur á marknaði í Mauerpark í Berlin.
6. Svørt clutch, sum eg havi fingið í føðingardagsgávu frá fittastu gentu í Brighton.
11.4.13
Prik
Tá eg liggi sjúk, geri eg alt annað enn eg skal - og tað er eisini í lagið!
Í gjár hugdi eg at nógvum ymiskum tumblr og datt á nógvar tatoveringar. Eg hevði kunnað hugsað mær eina, men ivist stórliga í, hvat skal avmyndast. Hesar eru heilt víst spennandi og geva íblástur.
Í gjár hugdi eg at nógvum ymiskum tumblr og datt á nógvar tatoveringar. Eg hevði kunnað hugsað mær eina, men ivist stórliga í, hvat skal avmyndast. Hesar eru heilt víst spennandi og geva íblástur.
Awesome hósdagur
Tað er hósdagur, og vikuskifti er á gáttini. Enn eina ferð havi eg verið í inspiratións-mappuni og funnið ymiskt gott. Einki stendur í kalendaranum næstu dagarnar, og teir skulu nýtast til fulnar. Fyri at síggja allar myndirnar, trýst á "Read More" undir 5. myndini
Vitja upphavsmennirnir og teirra tráð A Collection of Awesome her
Vitja upphavsmennirnir og teirra tráð A Collection of Awesome her
10.4.13
Neutralt og avslappað
Hetta settið kundi eg gott hugsað mær at latið meg í og átt í klædnaskápinum. Tað burdi ikki verið so torført at fingið fatur á - Buksurnar og troyggjan eru bæði frá Monki og í handlunum nú.
Annars eru skógvarnir frá Topshop, urið frá Daniel Wellington, hálsprýði og ringur frá Whistles, sólbrillurnar Aviator av merkinum Ray-Ban og ljósið Figuier frá Diptyque og eygnaskugga-palett í Naked Basic frá Urban Decay
Subscribe to: Posts (Atom)


text:
1924
Innihaldsyvirlit
Hendingar[rætta | rætta wikitekst]
- 22. januar - Løgtingsval.
- 26. januar - Petrograd skiftir navn til Leningrad eftir deyða Vladimir Lenin. Býurin skiftir til sítt núverandi navn til Sankta Pætursborg í 1991.
- 27. januar - Vladimir Lenin verður jarðaður í gravhýsi Lenins á Reyða Torginum í Moskva.
- 7. februar - Í USA verða brotsmenn sum hava fingið deyðarevsing, tiknir av lívi við gassi fyri fyrstu ferð.
- 6. apríl - Fasistarnir vinna valið í Italia, við tveimum triðingum av atkvøðunum.
- 4. juli - Ceasar salatin verður uppfunnnin í Tijuana í Meksiko.
- 4. november - Calvin Coolidge verður endurvaldur til forseta USA.
- 24. desember - Albania verður ein republikk.
List[rætta | rætta wikitekst]
Bókmentir[rætta | rætta wikitekst]
André Breton gevur út tað fyrsta manifestið fyri surrealismu.
Ítróttur[rætta | rætta wikitekst]
- 25. januar - Vetrar OL byrja í Chamonix í teimum fronsku alpunum.
- 4. mai - Summar OL byrjar í París, Fraklandi.
Fótbóltur[rætta | rætta wikitekst]
Føðingar[rætta | rætta wikitekst]
- 21. januar - Benny Hill, enskur skemtari og sangari (d. 1992)
- 3. apríl - Marlon Brando, amerikanskur sjónleikari (The Godfather) (d. 2004)
- 12. juni - George H. W. Bush, amerikanskur forseti
- 14. august - Holger Juul Hansen, danskur sjónleikari (Matador) (d. 2013)
- 16. september - Lauren Bacall, amerikanskur sjónleikari (The Mirror Has Two Faces) (d. 2014)
- 25. august - Truman Capote, amerikanskur rithøvundur og leikskald (d. 1984)
- 1. oktober - Jimmy Carter, amerikanskur forseti
- 7. desember - Bent Fabricius-Bjerre, danskur pianistur og tónasmiður (Olsen Banden sangurin)
Andlát[rætta | rætta wikitekst]
- 21. januar - Vladimir Lenin, russiskur leiðari av Sovjetsamveldinum (f. 1870)
- 29. januar - Óli Niklái Skaalum, tingmaður (f. 1849)
- 3. februar - Woodrow Wilson, amerikanskur forseti (f. 1856)
- 3. juni - Franz Kafka, kekkiskur rithøvundur (f. 1883)


text:
Aðalfundur 2016
Sjónleikarhúsið Niels Finsensgøta 34 Tórshavn FO
Sýningar
Samandráttur
Góði felagslimur
Sum lýst í Útvarpinum 23. Mars verður aðalfundur felagsins 25. Apríl 2016 kl. 17.00
Skrá sambært lógum felagsins
Aftaná aðalfundin verður ábit
Tveir nevndarlimir skulu veljast, og uppskot skulu vera nevndini í hendi 7 dagar áðrenn aðalfundin
Innkomin mál skulu eisini vera nevndini í hendi 7 dagar áðrenn aðalfundin.
Bert limir í hava goldið limagjald kunnu atkvøða.
Limagjaldið à 200,00 kr skal gjaldast áðrenn 25.apríl á konto 9181- 140.156.6. Minnst til at viðmerkja navn


text:
Rógvi Egilstoft Nielsen
Rógvi Egilstoft Nielsen (føddur 1992)[1] er føroyskur telvari og fótbóltsleikari úr Sandavági. Hann vann føroyameistaraheitið í talvi í landsliðsbólkinum fyri einstaklingar langa fríggjadag hin 6. apríl 2012.[2] Hann spælir í løtuni (2015) fótbólt við EB/Streymi, áðrenn tað hevur hann spælt við 07 Vestur. Hann hevur spælt 4 landsdystir við U19 landsliðnum og hevur verið við í hópinum hjá U21 landsliðnum.[3] Rógvi er sonur Torkil Nielsen, sum eisini er telvari og sum er kendur fyri at skorað mál fyri føroyska A-landsliðið móti Eysturríki í 1990. Yngri bróđur Rógva, Høgni Egilstoft Nielsen, er eisini telvari.
Innihaldsyvirlit
Lívsleiđ innan talv[rætta | rætta wikitekst]
FM í talvi[rætta | rætta wikitekst]
- 2015 - Føroyameistari
- 2012 - Føroyameistari
Talv-OL 2012 í Istanbul[rætta | rætta wikitekst]
Rógvi Egilstoft Nielsen luttók á Talv-OL í Istanbul í september 2012 saman við IM Helga Dam Ziska, IM John Arna Nilssen, IM John Rødgaard, Jóan Hendrik Andreasen.[4]. Teir fingu besta úrslit higartil, um hugt veður eftir, hvussu nógv prosent teir vunnu, teir vunnu 56% av leikunum, sum teir telvaðu. Føroyar endaði sum nummar 68 av 157 londum. Áðrenn kappingina var Føroyar mett til at vera á einum 74. plássi. Føroyar fekk í alt 24½ stig av 44 møguligum. Teir vunnu fimm dystir, taptu fýra og telvaðu tveir javnt. Helgi Dam Ziska (1. borð) var toppskjútti við 6½ stigi, John Rødgård (3. borð) fekk 6 stig og Rógvi Egilstoft Nielsen (5. borð) fekk 4½ stig. John Arni og Jóan Hendrik fingu ávikavist 4 og 3½ stig. Armenia vann kappingina, Russland var nummar tvey og Ukraina var nummar trý. Føroyar var frammanfyri Finnland, sum endaði sum nummar 74.[5]
Keldur[rætta | rætta wikitekst]
- ↑ 365chess.com
- ↑ Vagaportal.fo, Rógvi Egilstoft Nielsen vann landsliðsbólkin í talvi fyri einstaklingar
- ↑ Faroesoccer.com
- ↑ Úrslit frá Talv-OL 2012, Føroyar
- ↑ Sportal.fo, Føroyar nummar 68


text:
Ari av Rana
19.04.2018 - 14:54
Tíðindi > Samfelag & Politikkur > Samferðsla
- Lívið hjá teimum norðanfyri tunlarnar hevur einki virði.
So bersøgin er Frank Skorastein nú tað frættist, at meirilutin í rættarnevndini mælir til at løgtingið vrakar uppskotið um at framskunda tunlarnar norð um fjall.
Frank Skorastein skrivar í viðmerking til grein á portal.fo, at hann vil bjóða politikarunum í Føroyum ein túr í part gjøgnum tunlarnar í trailara.
- So skulu vit nokk síggja nakrar forskrektar politikarar, skrivar Frank Skorastein.
Frank Skorastein skrivar, at so skulu politikararnir síggja hvat tey í stórum bilum, og fólki norðanfyri, skulu ígjøgnum.
- Eg skal koyra allar politikarnar norð við tí lægra trekkjaranum, sum man kann koyra rættuliga skjótt ígjøgnum tunlarnar við, og avheinta tey aftur ið tí hægra trekkjaranum, sum man kann koyra knapt so skjótt ígjøgnum við, tí har eru bara nakrir heilt fáir cm at geva av, skrivar hann.
Frank skrivar eisini, at nú fara turistarnir at nærkast, og tá plagar at verða kaos í tunlunum.


text:
Størsti parturin av einum bilvraki kann nú liva víðari. Heilt upp til 95% kann endurvinnast
IRF hevur samstarv við Kommunalu Brennistøðina (KB) í Havn um bilvrak. IRF savnar inn gamlar bilar í Klaksvík, í Sandarhaga á Sandoynni og í Trøllavík í Suðuroy, og hesi bilvrakini verða so flutt til Havnar, har tey verða umhvørvisviðgjørd, og ymiskur dálkandi løgur verður tikin burturúr. Síðani verður bilvrakið kroyst saman og sent til fyritøkuna Stena Danmark, har ein stórur partur verður endurnýttur.
Nýggj tøkni verður nýtt at endurnýta tey ymisku evnini, sum so verða gjørd til nýggjar vørur. Hetta er ein partur av ringbúskapinum, sum IRF eisini vil vera ein partur av. Í 2016 sendi IRF 576 bilar til endurnýtslu.
Sí film um endurnýtsluna av bilvrakum her.


text:
Vit vilja fegnar viðmæla lesarum okkara at lesa dagsins Dimmalætting. Orsøkin er ummælið hjá Gunnari Hoydal av nógv umrøddu bókini hjá Mikael Wivel, Sekel, sum Listasavn Føroya gav út fyri kortum. Greinin hjá Gunnari Hoydal eitur Vøkstur og vald í 100 ár og inniheldur eina klóka og gjølliga viðgerð av bókini. Vit hava eitt lítið, ikki heilt tilvildarliga valt úrval her, men viðmæla sjálvandi at lesa greinina í síni heild.
“Men hvør var tað, sum hevði veruligt vald hesi árini síðani tá? Savnið og tann virkni savnsleiðarin, sum umsat almennu játtanirnar hjá landinum og seinni eisini var limur í Listabólkinum hjá Tórshavnar kommunu, ella hesin lítli bólkurin av listafólki, sum einaferð á hvørjum ári fyri egna rokning skipaði fyri heystframsýningini úti á skipasmiðjuni? Var nakað vald hjá teimum, so var tað bara í sammanberingini av dygd í hesi árligu framsýningini við várframsýningina á listasavninum. Og so kanska í einum almennum orðaskifti, sum hin parturin sum mest slapp sær undan at taka lut í og heldur arbeiddi “på de indre linjer”. Ella skal henda viðmerkingin í nýggju listasøguni skiljast sum svarið hjá stovninum, lurtað í oyra á gesti, sum ikki hevur havt samband við hin partin í málinum?”


text:
Íverksetarahúsið hevur nógv jørn í eldinum. So nógv, at tað kann vera torført at halda skil á. Her er eitt yvirlit, sum vísir ið hvussu so er nakað av tí, sum gongur fyri seg hjá okkum.
mai, 2018
Um tiltakið
Um tiltakið
Grunnurin Íverksetarahúsið
Ársaðalfundur verður hildin
í hølunum hjá Íverksetarahúsinum,Garðavegur 57, Klaksvík
mikudagin 9. mai kl. 16.
Skrá sambært viðtøkum felagsins.
Fundurin er almennur
Grunnurin Íverksetarahúsið
Tíð
(Mikudag) 16:00 - 17:30
Fyriskipari
Íverksetarahúsið
iverksetan@iverksetan.fo
Um tiltakið
Navnframi íverksetarin Martin Thorborg, sum hevur stovnað, rikið og selt nógvar fyritøkur, verður høvuðstalari á Íverksetaradegnum 11. mai. Tað eru Knassar og Íverksetarahúsið, sum saman hava fingið Martin Thorborg til Føroya. [...]
more
Um tiltakið
Navnframi íverksetarin Martin Thorborg, sum hevur stovnað, rikið og selt nógvar fyritøkur, verður høvuðstalari á Íverksetaradegnum 11. mai.
Tað eru Knassar og Íverksetarahúsið, sum saman hava fingið Martin Thorborg til Føroya. Hann er millum annað kendur fyri Jubii, Amino og bókhaldsskipanina Dinero.
Umframt hetta verður handan av Granum til ársins árverksetara, ársins innovatión og ársins íløgu. Føroya Løgmaður Aksel V. Johannesen handar heiðurin fyri Ársins Íverksetara.
Íverksetaradagurin verður hildin í Østrøm í Tórshavn. Tiltakið byrjar fríggjadagin 11 mai. 2018 klokkan 10 og heldur fram til á middegi.
Øll við áhuga fyri íverksetan eru vælkomin til tiltakið, sum er ókeypis.
Tíð
(Fríggjadag) 10:00 - 12:30
Stað
Öström
Skálatrøð, Tórshavn
Fyriskipari
Íverksetarahúsið
iverksetan@iverksetan.fo
Um tiltakið
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í [...]
more
Um tiltakið
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í Íverksetarahúsinum hóskvøldið 24 mai. kl. 17:00 fyri teg.
Íverksetarahúsið bjóðar inn til netverkskvøld har íverksetarar, vinnulívsfólk og áhugaði hava møguleika at hittast til fyrilestur, kaffi og prát.
Hetta tiltakið fer at snúgva seg um skráseting av tíni fyritøku. Tað eru umboð fyri Skráseting Føroya sum fara at greiða frá, hvørji viðurskifti eru galdandi tá ein skal skráseta sína fyritøku.
Í Íverksetarahúsinum síggja vit ofta avbjóðingar og nógvar spurningar, tá ein ferð í gongd. Tann 1. januar 2017 fingu føroyingar møguleika at stovna Íverksetarafelag( ÍVF)við 1 krónu í kapitali. Nògv ÍVF eru stovnaði og nógv væntast at koma aftrat í framtíðini.
Tiltakið verður í Íverksetarahúsinum, Garðavegur 57, hósdagin 24 mai. kl. 17 og er ókeypis.
Tíð
(Hósdag) 17:00 - 18:30
Fyriskipari
Íverksetarahúsið
iverksetan@iverksetan.fo


text:
Stóra arktiska ráðstevnan Arctic Circle var hildin í Reykjavík síðsta vikuskifti, og har vóru øll vælkomin: Stjórnarleiðarar, tingformenn, kommunalpolitikarar, vinnulívsfólk, granskarar, lesandi og mótmælisfólk. Sum heild kann sigast, at endamálið hjá teimum flestu var at fáa sum mest burtur úr møguleikunum av veðurlagsbroytingunum, nú Arktis verður meira atkomiligt. Tey einastu sum ordiliga vístu, at tey […]
Onki er at ivast í, at neyðugt eisini er við tiltøkum á ferðsluøkinum skulu vit minka munandi um okkara útlát av vakstrarhúsgassum, og yvirhøvur eru fólk vorðin meira tilvitað um, at eisini bilarnir skulu vera umhvørvisvinarligari – um ikki annað nú brennievni er vorðið munandi dýrari enn tað var. Eitt eg undrist á í hesum […]
Á vísindaligu veðurlagsráðstevnuni í Keypmannahavn 10.-12. mars vísti Hjálmar Hátún á einum uppslagi (poster, sí myndina til vinstru) arbeiði, sum Fiskirannsóknarstovan saman við øðrum rannsóknarstovnum, m.a. Náttúrugripasavninum, hevur gjørt at kanna, hvussu styrkin á havstreymunum ávirkar lívfrøðiliga tilfeingi í havinum í økinum kring okkum. Fleiri ymiskir havstreymar ávirka havið kring Føroyar, og tað er eitt […]
Veðurlagið her um okkara leiðir er treytað av havstreymunum kring okkum. Onkur klimamodell benda á, at mannaskapta upphitingin kann fáa havstreymarnar at gerast munandi veikari í hesi øldini. Um hetta hendir, fær tað storar avleiðingar bæði fyri vistskipanina og fyri okkum sum búleikast her um leiðir. Tí leggur m.a. Fiskirannsóknarstovan stóran dent á at fylgja […]
USA umhugsar at áleggja toll á vørur frá londum sum ikki royna at minka um teirra koltvísúrnis útlát. Hetta er serliga fyri at verja amerikanska ídnaðin, sigur amerikanski orkumálaráðharrin, Steven Chu, tí uttan hesi avgjøld fáa amerikanskar fyritøkur illa kappast við fyritøkur í Kina og India. Barack Obama hevur sett sær fyri at minka um […]
Tað tykist sum um eitt av stríðsmálunum til samráðingar um ein nýggjan veðurlagssáttmála verður, hvør skal gjalda CO2 framleiðslukostnaðin av eini vøru. Ídnaðarlondini hava nú í longri tíð sent meginpartin av síni framleiðslu til Asiu, antin tað so er teknikkur, klæðir, skógvar v.m. Arbeiðslønin er lág, og higartil hevur tað so merkt, at vit brúkarar […]
Í sambandi við væntaðu veðurlagsbroytingarnar verður strembað eftir, at økingin í miðal hitanum ikki verður meira enn 2°C, tí ein øking uppá meira 2°C, roknað sum miðal um allan knøttin, fer at hava álvarsligar avleiðingar, og verður av ES mett at verða beinleiðis vandamikið. Í Bretlandi hevur ráðgevandi nevndin “Committee on Climate Change” gjørt eitt […]
Í døgunum 10.-12. mars hevur verið hildin ein altjóða vísindalig ráðstevna í Keypmannahavn, har fleiri enn 2500 luttakarar frá útvið 80 londum luttóku. Heitið á ráðstevnuni var: “Global Risks, Challenges & Decisions”. Úrslitini frá hesi ráðstevnu verða ætlandi útgivin í eini frágreiðing í juni mánaði, men niðurstøðurnar eru greiðar longu nú. Tær vórðu handaðar Anders […]
Lord Stern, búskaparfrøðingur, ið hevur skrivað eina týðandi og sera virda frágreiðing um búskaparligu avleiðingarnar av veðurlagsbroytingum, sigur nú á veðurlagsfundinum í Keypmannahavn í hesum døgum, at hann hevur undirmett vandarnar sum standast av hitabroytingunum og avleiðingunum av hesum. Umframt at vísa á vandan við at jørðin verður 3°C heitari ella meira, og at hetta […]
Jørðin er álvarsliga sjúk, og tað eru menniskjuni ið hava elvt sjúkuna. Serliga er tað fólkatalið sum er ov stórt. Sjálvandi kundu vit broytt okkara nýtslu, og ikki troytt tilfeingið so nógv sum vit gera, og øll verðið vegetarar, men alt hetta er ímóti okkara náttúru. Vit eru sum vit eru, og tí er helst […]


text:
Bíblian ella hurlivasi
14. februar 2011
Hin spennandi frásøgnin um ”Uppreisturin á Bounty” er søgd ferð eftir ferð, og í mong ár er hon prentað í bókum og bløðum, har hon er skrivað meira einføld og lættlesilig. Men tað er ein síða av hesi somu søgu, sum er lítið kend.
Hin spennandi frásøgnin um ”Uppreisturin á Bounty” er søgd ferð eftir ferð, og í mong ár er hon prentað í bókum og bløðum, har hon er skrivað meira einføld og lættlesilig. Men tað er ein síða av hesi somu søgu, sum er lítið kend.
Uppreistrarmenninir søktu skip sítt og fóru í land á einari lítlari oyggj, sum eitur Pitcairn. Har vóru níggju enskir sjómenn, seks menn úr Tahiti og tíggju konufólk. Ein av sjómonnunum fann fram til ein máta at framleiða alkohol, og ólevnaðurin, ið stóðst av hesum, fekk oynna at søkka niður í eitt díki av lastum og siðspillu, sum var uttan líka.
Tíðin gekk, og ein dag var bara ein av teimum upprunaligu sjófólkunum eftir á lívi, umframt konufólk og børn. Hesin sjómaður, Alexander Smith, fann eina Bíbliu niðri í einari kistu, sum teir høvdu tikið við frá Bounty. Hann fór undir at læra hini grundreglarnar í Bíbliuni, og tað førdi við sær, at bæði egna lív hansara og lívið hjá hinum oyggjarbúgvunum broyttist fullkomiliga.
Í 1808 kom eitt skip úr USA, Topaz, til oynna, og har sá manningin eitt blómandi samfelag við vælferð og trivnaði. Har var einki alkohol, eingi brotsverk og eingir stovnar fyri sálarsjúk fólk. Bíblian hevði broytt alt lívið á oynni!
Á einari súlu í einum gravhválvi í einari av kirkjunum í Róm, har sagt verður, at Paulus ápostul einaferð sat fangi, sæst ein innskrift: ”Guds orð er ikki bundið.” Hesin djarvi ápostulin, sum var bundin við leinkjum og bíðaði eftir deyðadómi sínum, var ikki fallin í fátt. Hann var fyltur við trúgv og visti, at evangeliið skuldi spreiðast út, og hann visti, at Jesus Kristus fór at sigra. Hann áminnir hin unga Timoteus at vera trúgvur móti Kristusi og evangeliinum. ”Tí toli eg ilt,” skrivar hann, ”og eri bundin sum ein illgerðarmaður; men Guds orð er ikki bundið.” (2. Tim. 2,9)
Sum hesi orðini hjá ápostlinum eru sonn! Tá ið Guds orð verður boðað við myndugleika ella lisið heilhugað, tá er tað ikki bundið.
Tað broytir eitt menniskja, eina familju, eitt samfelag, eina tjóð – júst sum tað gjørdi á oynni Pitcairn fyri mongum árum síðani.
Sannleiki stríðist móti óndskapi
Á okkara døgum fer ein bardagi fram, og hesin bardagin snýr seg um spurningin, um vit kunnu líta á Bíbliuna, og um hon hevur myndugleika.
Í Brævi Judasar lesa vit: ”Tí at nakrir menn hava smeitt seg inn, sum langt síðani frammanundan vóru innskrivaðir til henda dóm: gudleysir, sum misbrúka náði Guds várs til ólíkligskap og avnokta okkara einasta høvdinga og harra Jesus Krist.” (v. 4) Judas ávarar okkum og sigur, at í hvørjum ættarliði fara at koma ránsmenn, sum vilja stjala trúgv okkara á Guds orð og vón okkara um ódeyðiligleika.
Í hvørjari øld hava trúfastir Kristi tænarar stríðst hetta stríðið. Hetta er ein partur av okkara kalli at stríðast fyri sannleikanum móti óndskapinum. Har Guds sannleiki er, fer eisini óndskapurin at vísa seg: Tað fer Satan at syrgja fyri. Vit verða altíð kallað at fylgja áminningini hjá Judasi at ”stríðast fyri teirri trúgv, sum eina ferð fyri allar er fingin hinum heilagu.”
Tað einastandandi við Jesu Kristi undirvísing var ikki bara, at undirvísing hansara var so skillig og einføld, men eisini at hann undirvísti við myndugleika. Tá ið Jesus hevði endað fjallatalu sína, sigur Bíblian, at ”tá stóð mannamúgvan rættiliga bilsin av læru hansara, tí at hann lærdi tey sum tann, ið eigur mekt og mæti, og ikki sum teir skriftlærdu teirra.” (Matt. 7,28-29) Jesus vísti til og endurgav Gamla Testamenti við áliti, og hann legði dent á, at Skriftin kann ikki vikast.
Bíbliunnar myndugleiki
Í dag fer eitt rák fram, sum vil taka burtur og beina fyri Bíbliunnar myndugleika. Tá ið Bíblian verður drigin niður, fer lógloysi og ruðuleiki at koma í staðin. Henda støða fer at leiða til ein ørskap, sum verðin ikki áður hevur sæð. Okkara ættarlið má gera sær greitt, at tann ræðuligi veruleikin er, at annaðhvørt mugu vit aftur til Bíbliuna, ella enda vit aftur í einum hurlivasa. Um kirkjuliðið góðtekur, at Bíblian ikki hevur nakran myndugleika, so verður sjálv lívsnervin til missión og evangelisering kvett av.
Fyri nøkrum árum síðani gjørdi eg av at góðtaka Skriftirnar við trúgv. Tað vóru trupulleikar, sum eg við skilinum ikki fataði. Tá ið eg í trúgv tók móti Bíbliuni sum Guds álítandi orði, kom tað sum eldur í hendur mínar.
Eg tosi ikki um bókstavatrældóm. Eg sigi ikki, at vit skulu tilbiðja Bíbliuna, heldur enn hermaðurin tilbiður svørð sítt, ella ein skurðlækni tilbiður sín læknaknív. Men eg gangi við lív og sál inn fyri at boða evangeliið á ein hátt, sum uttan umberingar og undanførslur sigur: ”So sigur Harrin …” Verðin leingist eftir, at vit eru avgjørd og sýna myndugleika. Hon er móð av teologiskum fløkjum, brongli og óvissu. Eg eri fullvissur í, at menniskju eru opin fyri evangeliinum, um tað verður borið fram við myndugleika og sum Guds egna orð.
Boðskapur okkara um evangeliið kemur úr Bíbliuni, og Bíblian sigur: ”Tí at um tú játtar við munni tínum, at Jesus er harri, og trýrt í hjarta tínum, at Gud vakti hann upp frá deyðum, tá skalt tú verða frelstur.” (Róm. 10,9) Bíblian sigur eisini, at ”so mongum, sum tóku ímóti honum, teimum gav hann mátt til at verða Guds børn, teimum, sum trúgva á navn hansara.” (Jóh. 1,12) Hetta er eitt greitt lyfti frá Gudi til øll, sum vilja líta á Kristus. So skjótt sum tú hevur tikið hetta stigið í trúgv, eggjar Bíblian tær til at ”vaksa í náði og kunnskapi várs harra og frelsara Jesu Krists.” (2. Pæt. 3,18)
Eg mæli tær til at fara undir at lesa og granska tína Bíbliu. Lat Guds orð menna og mynda títt andaliga lív.
Bert tá fer lív títt at vaksa.
Eftir Billy Graham
Effie Campbell týddi


text:
Við steinprentinum “Hjólveldi” hjá Tóroddi Poulsen frá 2005 fær tann tóma vertskapsnationalisman eitt spískt men kerligt nefs. Myndin verður brúkt sum støði undir Ólavsøkuframsýningini 2013, sum Kinna Poulsen kuraterar. Ólavsøkuframsýningin 2013 verður merkt av kærleika og speisemi, av yrkis- og áhugalist, hon verður bæði favnandi og smøl, djúp og breið og fer at fevna um alt millum himmal og jørð sum føroyingar nú kunnu finna uppá av myndlist. Framsýningin letur upp ólavsøkuaftan við hóskandi rómi eins og ein góð og gamaldags veitsla, har øll eru vælkomin, bæði gomul og ung. Ólavsøkuframsýningin 2013 verður hildin í Listasavni Føroya og er skipað í tveimum pørtum sum ein partvíst kuraterað og partvíst sensurerað framsýning. Boðin við eru m.a. Zacharias Heinesen, Hansina Iversen, Tóroddur Poulsen, Dennis Agerblad, Silja Strøm, Jóhanna av Steinum, Steinprent, Tummas Jákup Thomsen, Hanni Bjartalíð og Jóhan Martin Christiansen. Hetta eru listafólk, ið borga fyri høgari listarligari góðsku og listarligum fjølbroytni við teirra verki, sum fevnir um tað besta, vit eiga av føroyskari málningalist, figurativari og nonfigurativari, konseptlist, tekstillist, videolist og grafikki, sum skal setast saman við einum úrvali av tí, sum sent verður inn til framsýningina. Øll eru vælkomin at senda inn verk, einasta krav er, at verkini eru tveydimensionel og klár at heingja upp.
Sendið eina mynd av tykkara verki í uppskoti til Ólavsøkuframsýningina 2013 til kinna.poulsen@skulin.fo viðmerk í yvirskriftarteiginum: Ólavsøkuframsýningin 2013 og viðmerkið í meylinum: Heiti á myndunum, tøkni, árstal, umframt navn og bústað + telduadressu hjá persóninum, sum hevur gjørt avvarðandi verk. Freist at senda inn uppskot er 14.juni.


text:
Tann 1. November lat atgongumerkjasølan til Jól við Løkin upp. Jól við Løkin er árliga jólakonsertin í Løkshøll í Runavík. Tvær konsertir vóru settar á skrá, og vóru hesar útseldar umleið ein hálvan tíma seinni. Tí var avgjørt at hava eina eykakonsert.
Tá atgongumerkjasølan til eykakonsertina lat upp klokkan 18.00, mikukvøldið 15. november, tók tað 57 sekund til øll atgongumerkini vóru seld. Fleiri fólk vóru komin á kunningarstovuna í Runavík, har tað bar til at keypa atgongumerki, men eisini bar til at keypa á heimasíðuni hjá Løkshøll.
Sigast má, at nógv fólk sótu klár við knøttarnar, tí at eftir 57 sekundum vóru øll setrini umbiðin, og konsertin útseld.
Av teimum umleið 15 fólkunum, sum vóru møtt á kunningarstovuni fingu bara 3 atgongumerki
Fyrireikararnir siga, at enn er ikki avgjørt, um ein konsert verður aftrat.
Á facebook síðuni hjá Løkshøll er eitt video frá løtuni í kunningarstovuni.


text:
Um vikuskiftið bórust tey tíðindi, at Annika Olsen, borgarstjóri, og Gunvør Balle, varaborgarstjóri, mikudagin 7. februar høvdu fund við Havnar Svimjifelag og Svimjisamband Føroya, har tær boðaðu frá, at samtykta ætlanin um langhyl í Havn skuldi útsetast.
Álvaratos, hvar er virðingin fyri Tórshavnar býráð, sum bæði í undanfarna skeiði og hesum hevur samtykt, at langhylur skal gerast? Og ikki bara tað, tí øll neyðug stig á leiðini fram ímóti einum langhyli eru tikin av býráðnum, sum higartil hevur arbeitt í fullum álvara við málinum.
Tórshavnar býráð setti 4,5 milliónir krónur av til prosjekteringina í 2017, og hesir pengar eru altso tøkir og skulu bara flytast yvir á 2018, so ber til at fara í gongd sum ætlað.
Nei, siga borgarstjórin og varaborgarstjórin, ið hava sett seg oman fyri býráðið í hesum og fleiri øðrum málum. Nú skal ikki vera pláss fyri meira virksemi í Tórshavnar kommunu, tí tað ber ikki til at vaksa íløgukarmarnar hjá kommununi fyri 2018 og 2019.
Jamen, nær hevur Tórshavnar býráð samtykt tað?
Ábyrgdarleys stýring
Tað einasta, núverandi býráð hevur samtykt í hesum máli, er at arbeiða víðari við tí, tí tað er komið so langt áleiðis og er so væl gjøgnumarbeitt, at tað bara snýr seg um at fullføra tað, sum hetta og undanfarna býráð hava samtykt.
Hvat ólukkan skal Tórshavnar býráð samtykkja mál til, tá Annika Olsen og Gunvør Balle halda seg hava rætt til at yvirtrumfa viljan hjá sjálvum býráðnum?
Nei, tað minnir um einaræði og ein ræðandi »mig alene vide«-hugburð, tá borgarstjórin og varaborgarstjórin av sínum eintingum skúgva til viks býráðsmál, uttan at tey hava fingið ta neyðugu viðgerðina í býráðnum áðrenn.
Tað er heilt ótrúligt, at núverandi býráðsmeiriluti ikki dugir at síggja, at tað er bráðneyðugt, at vit fáa ein langhyl, tí verandi svimjihøll er ov trong og lítil, so her er harðliga brúk fyri at betra og økja um umstøðurnar hjá svimjingini. At skjóta hesa góðu og samtyktu ætlan fleiri ár fram í tíðina, er tí einki annað enn beinleiðis ábyrgdarleys stýring.
Sum nú er, kann Havnin bara spegla sær í vágbingum og klaksvíkingum, ið megna at avgreiða sovorðin mál uttan allar hugsandi umberingar – hvør longur úti enn onnur. Vit hava eitt so gott og mennandi prosjekt, men tað verður nú bara sópað av borðinum.
Eina geil um árið?
Hetta er eitt syndarligt skil, má eg siga, ið valdar í Tórshavnar kommunu, tí hóast 70 milliónir krónur meira komu inn í skatti í 2017, enn mett var frammanundan, er signalið frá teimum báðum í ovastu leiðsluni á Vaglinum, at einki ber til.
Eg spyrji bara, hvar fara allir hesir pengarnir, tá teir ikki síggjast aftur nakrastaðni? 70 milliónir krónur eru ikki smápengar, men ein upphædd, ið eigur at lata upp fyri møguleikum, heldur enn at stongja alt niður, sum mannagongdin er nú.
Meirilutin í býráðnum koyrir avstað við uttanumtosi og tekniskum práti, eingin skilir nakað av, og har eru hvørki ætlanir ella loysnir. Tað einasta, tey duga, er at skúma róman og sóla sær í tí, sum er bygt beinleiðis á avrikini hjá undanfarna býráð, tí sjálv hava tey einki sett í gongd, men hava bara togað í hondbremsuna!
Er ætlanin kanska at arbeiða upp á sama máta sum við golfbreytini, har trý hol skulu gerast um árið, so tað nú verður til eina geil í langhylinum um árið? Nei, eg spyrji bara!
Í øllum førum er tað skjótt eitt mál fyri kommunala eftirlitið, um Annika Olsen og Gunvør Balle blíva við at seta fótonglar fyri allar góðar ætlanir í kommununi – og tað enntá uttan at hava nakra viðgerð í býráðnum aftan fyri seg!
Heðin Mortensen
býráðslimur
Um tú veitst okkurt, sum VP ikki veit - skriva so til vp@vp.fo


text:
30.11.17
Hvat er ein góður filmur?
Eftir at hava sæð svenska filmin The Square, og hin eins nýggja norska Thelma (Joachim Trier), havi eg varhugan av, at eitt nýtt ættarlið av norðurlendskum leikstjórum er við at vinna sær fótafesti innan listaliga spennandi film, sum fjøldin lukkutíð eisini vil síggja, eitt nú í Filmsfelagnum. Og so eru báðir hesir leikstjórar føddir í 1974. Til felags hava teir eisini ein vilja at brúka óhugnan sum innastu drívmegi í egnum filmiskum frásøgusnildum. Í førinum The Square er satiran eisini sjónlig í brotakenda, næstan dokumentaristiska filminum, har hvørt stykki er merkiliga óforloyst. Tað dámar mær væl. Tí tá fer filmurin at liva sítt egna kjakskapandi lív, nakað sum tá Lars von Trier sigur, at eyðkennið fyri ein góðan film er, at hann kenst sum ein steinur í skógvinum. Hann gnaddar og gnaddar, bara tú sært hann, filmin, og síðan merkir hugsaða steinin, hann í skógvinum. Í hesum tankahøpi er tað framúr fantastiskt, at Filmsfelagið hevur fingið møguleikan at seta nýggjan listaliga áhugaverdan film á skrá í Havnar Bio, einasta virkandi biografinum í landinum, í tí mest sjálvsagda samstarvi, sum hugsast kann, annan hvønn mikudag. Tað skapar natúrliga karmin um kjakið, hvat ein góður filmur er. Ikki fyrr enn vit síggja hann, filmin, ið summi halda vera góðan, kunnu vit taka støðu til útboðið, gott ella ikki.
Fyrsta mikudag í nýggja árinum byrjar Filmsfelagið við satiru, sum Jákup Veyhe fer at innleiða. Tað er nýggi bretski satirufilmurin Deyði Stalins (Armando Iannucci UK 2017).


text:
Team Klaksvík ætlar sær minst at vinna ein dyst
ítróttur11-09-2017 - 14:04 - Jóanis Albert Nielsen
Landskappingin í hondbólti byrjar aftur komandi vikuskiftið. Vit hava prátað við leikandivenjarin hjá Team Klaksvík, Finnur Hansson, og spurt hann hvat teir í Team Klaksvík vænta av kappingarárinum sum stendur fyri framman.
Team Klaksvík hevur havt tað trupult í bestu mansdeildini síðani felagið kom uppí hana. Finnur Hansson sigur, tá ið vit spyrja hann hvussu Team Klaksvík hevur fyrireika seg til kappingina, at teir hava styrkivant í alt summar, og hava fyri stuttum eisini verið á einari venjingarlegu í Íslandi.
Team Klaksvík hevur mist nakrar spælarar, teir høvdu fýra danskarar á liðnum í fjør, sum felagið ikki fekk nóg nógv burturúr, teir eru allir farnar avstað aftur, og so er Hanus Norðberg givin.
Felagið hevur fingið aðrar leikarar til, og har eru Hørður Fannar, Ludvík Súnason og málverjin Mark Dahl.
Fyrsta sum Team Klaksvík skal klára hetta kappingarárið - er at vinna ein dyst, sigur Finnur, tá ið tað er klára - verður nýtt mál sett.


text:
Kunningarskriv um tryggingarviðurskifti hjá skúlanæmingum - 23. aug. 2017
Til øll foreldur at skúlanæmingum í Tórshavnar kommunu
Viðurskiftini viðvíkjandi trygging av næmingum vóru kannað fyri nøkrum árum síðani, og komið varð til ta niðurstøðu, at kommunur hava ikki heimild at vanlukkutryggja næmingar.
Ein kommuna kann bert svara fyri skaðar, kommunan sjálv hevur ábyrgd av, og hevur tískil eisini bert heimild til at tekna trygging fyri slíkar skaðar, og sum er, varða kommunurnar bert av tí partinum av skúlaøkinum, sum er bygningar og rakstur av hesum.
Tí kann kommunan hvørki tekna vanlukkutrygging móti fylgjunum av hendiligum óhappum, ið næmingar verða fyri, ella tekna ábyrgdartrygging fyri skaðar, næmingar gera á fólk ella lutir.
Sostatt hava tygum sum foreldur ábyrgdina av, at barn/børn tygara verða fevnd av tílíkari trygging, um tygum ynskja tað.
Í skúlum hevur kommunan tó ábyrdgina av bygningum og fysisku kørmunum um skúlan.
Fær næmingur skaða, tí at viðurskifti, ið kommunan hevur ábyrgdina av, ikki eru í lagi, kemur kommunan sjálvandi undir endurgjaldsábyrgd og rindar endurgjald.


text: Henda temasíðan er um ætlaðar broytingar í hjúnabandslógini. Fakliga fevnir síðan um lærugreinarnar samfelagsfrøði á miðnámi, og søgu/samtíð, føroyskt og kristni á hádeild í fólkaskúlanum. Undir evnunum eru uppgávur. Við nýggjastu kanning um happing í skúlanum, vil temasíðan eisini skapa eina ítøkiliga fatan av, at í felagsskapinum eigur eingin at verða hildin uttanfyri. Í aktuella samgonguskjalinum sæst orðið ‘vit’ sekstan ferðir. Allíkavæl siga vit ‘hitt slagið’ um samkynd, og øll vita, hvat vit meina við. Góðar og upplýsandi sendingar í almenna Kringvarpinum hava havt sama heiti, uttan at nakað ilt hevur ligið í tí. Hagfrøðin sigur, at í hvørjum flokki eru tveir næmingar, sum ikki er hinskyndir eins og restin av flokkinum. Sagt verður, at 5-10% eru samkynd, tvíkynd ella tvørkynd. Tá er neyðugt at ansa eftir felagskensluni. Vit eru øll vit. Og eingin er farin av vitinum av at ganga í skúla. Vit eru øll vit. Eisini tey vitugu.


text:
Navn: Tóki
Skrásetingar nr.: FR94101
Folaður: 17. mai 1994
Kyn: Greðingur
Litur: Svartur
- Hevur litgenini E- aa toto --
Stongmát: 119cm uttan skógvar
Sinnalag: Hevur verið rættiliga styggur og var oftani ringur at fáa fatur á fyrr.
Nú er hann blivin nógv spakari. Kann enn ganga eitt sindur undan á stykkinum, serliga um tað eru fremmand fólk, men um tú dugir mátan við honum, er ongin trupuleiki. Tá tú hevur fingið fatur á honum, stendur hann stillur, er lættur at fáast við, at leiða o.s.v.
Er rættiliga følsamur, so har skal farast róligt um hann, og tú mást ikki verða nervøsur, so verður hann bangin.
Hann er ongantíð blivin tilríðin, men riggar tó væl at fara ríðitúr saman við øðrum rossum. Er ótrúðliga sikkur á beinunum í haganum, og ger ongantíð nakað bítt so sum at gumpa o.s.v.
Hann skilur ikki 100% boðini frá teymum o.s.v. enn, men tað verður betur og betur við tíðini.
Eigari: Rakul Roarsdóttir Ellendersen - lesur og er stødd í Danmark
Fortíð: Tóki varð folaður í Havnadali hjá Elin í Jákupstovu.
Síðani varð hann seldur til núvernadi eigara.
Hann hevur fyri tað mesta gingið í haganum, saman við øðrum føroyskum greðingum.
Men í byrjani av 2006 vórðu allir hinir greðingarnir bara knappliga vekk, og tí varð hann settur inn á royndarstøðina, fyri at hann ikki eisini skuldi hvørva.
18. oktobur 2006 heintaði Anna Louisa hann.
Summarið 2008 fór hann norð til Hvannasund at standa saman við ryssuni Blanku. Seinni vórðu tey bæði koyrd til Havnar, tí Tóki skuldi til fleiri ryssur.
Síðani fór Tóki til Sands, har hann stóð í haganum hjá Ottari, saman við fleiri øðrum føroyskum greðingum.
Mai 2009 fór hann til suðuroynna har hann skuldi standa saman við ryssum.
Sep. 2010 fór hann norðaftur til Hvannasund at standa.
Seinni fór hann suður til Onnu Louisu at standa. Tóki tapti seg nógv - helst tí hann hevði mist fleiri jakslar. Roynt var at fita hann uppá ymiskan hátt, men tað hjálpti ikki. Tískil varð hann avlívaður.
Avkom:
Grani 3 - FR98101
Døgg - FR98102
Marmarankur - FR00103
Borr - FR09105
Embla 2 - FR10102
Heiða - FR14104


text:
[This text is not available in English]
Ókeypis atgongd
Vit føroyingar kenna nú sviðan av veðurlagsbroytingum íkomnar av globala CO2-útlátinum orsakað av fossilum brennievnum. Jólaódnirnar og ringa veðrið hagartil í 2017 hava kostað tryggingarfeløgum slakar 100 milliónir, og er hetta tíðanverri bert byrjanin til ógvusligar broytingar í okkara veðurlagi, sum koma at hava risastóra árvirkan á okkara samfelag bæði fyri einstaklingar og vinnulív. Altjóða metereologar ógvast yvir megina í jólaódnini og vænta at vit koma at fáa fleiri slíkar og kanska við enn størri megi.
Hesar broytingar fyri okkara viðkomandi stava einahelst frá at ísurin í Arktis bræðir við sera stórari ferð, og er hitin á Norðurpólinum í løtuni 20 stig hægri enn vanligt. Eisini hitnar sjógvurin við Føroyar – hitin á botni farna november var um 10 stig, sum er nógv hægri enn vanligt, vaksandi nøgdirnar av pelagiskum fiski hjá okkum eru kortini eitt – positivt – úrslit av veðurlagsbroytingum.
Fyri at kunna um hesar stóru veðurlagsbroytingar hjá okkum sum nú fara fram verður fyriskipað, saman við Norðurlandahúsinum, eitt ókeypis alment temakvøld hóskvøldið 27. april har umboð fyri Scott Polar Institute og Woods Hole, sum eru millum heimsins bestu á økinum, samanvið okkara Boga Hansen fara at røða um hesar broytingar og hvat vit kunnu vænta okkum og sjálvandi eisini teir møgulleikar sum broytingarnar kunnu viðføra.
Hetta tiltak er sera viðkomandi – hetta eru partar av Føroya framtíð, sum fara at verða viðgjørdir av leiðandi serfrøðingum, broytingar sum vit øll verða noydd at taka eina støðu til og gera okkara fyri at bøta um, sigur Johan Mortensen, sum er ein av fyrireikarunum av tiltakinum.
Aftaná fyrilestrarnar verður høvið at hitta fyrilestrahaldararnar og fáa okkurt ábit
Stigtakari er Jóhan Mortensen.
Stuðlað tiltakinum hava EIK-Banki, Hiddenfjord
Aðrir stuðlar eru Atlantic Airways og Føroya Bjór


text:
Grunnar, sum lata stuðul til hægri útbúgvingar sum heild
Útbúgvingargrunnur Kristiliga lurtara- og síggjarafelag
Endamál: Veita stuðul til útbúgving innan Útvarp og Sjónvarp.
Freist:
Danmark-Amerika Fond og Fulbright Komm.
Endamál: Stuðul til skiftislesnað.
Freist: Vár og heyst. Sí heimasíðuna.
Minnisgrunnur Sjúrðar Nickels Lützen
Endamál: Stuðul til føroysk lesandi við serligum denti á enskt og latín.
Freist: 8. mars - Umsøkjarar kunnu fáa umsóknarblað við at venda sær til Studentaskúlan í Hoydølum.
Anna og Knud Lambas legat
Endamál: Stuðul til útbúgvingar hjá ungum í ættini.
Freist: 1/6
Kaj Viderø’s Fond
Endamál: Lestrarstuðul til tey ungu í Viderø ættini og tey eldru við serligum tørvi.
Freist: 1/6
Íslendskur lestrarstuðul
Endamál: Stuðul til lestur í íslendskum frøðigreinum á heimspekideild Háskóla Íslands
Freist: Vanliga uml. 1. apríl.
Carlsbergfondet
Endamál: At stuðla náttúru, hug og samfelagsvísindunum vm.
Freist: 1/10
Minningargrunnur Dánjal Niclasen
Endamál: At stuðla ungum føroyingum til víðari útbúgving innan fiskivinnu
Freist: 20/7
Flogvit. Grunnurin fyri Styttri Lestrarferðir
Endamál: Ferðastuðul til føroyingar, sum ætla sær at savna tilfar til uppgávur í Føroyum.
Freist: 1.apríl og 1.okt.
Dansk-Færøsk Samfunds studierejse-legat
Endamál: Stuðul til lestrarferðir hjá ungum (18-30 ár) við mentanarligum innihaldi.
Freist: 1/8
Grunnurin Aberdeen-Tórshavn
Endamál: Grunnurin til frama fyri samstarvi og fatan millum Aberdeen og Tórshavn.
Freist: Verður lýst í bløðunum.


text:
UUm FMS
Faroe Maritime Services, ein fyritøka við meira enn 30 ára royndum sum veitir av eina breiða viftu av tænastum innan sjóvinnu bæði innan og uttanlands.
Veitingarnar fevna eitt nú um keyp, sølu og útleigan av skipum og bátum, útleigan av mannskapi baði á sjógvi og landi, vegleiðing og rágeving, søla av útgerð og havnatænastur eftir tørvi. Faroe Maritime Services hevur yrkisgóðkenning, sum líkur altjóða krøv.
Fiskiskip til sølu
Fiskiskip til søluFaroe Maritime Services, fyrr Bátasølan, ið var stovnað í 1984 er elsta skipa- og báta-meklaravirkið í Føroyum. Vit hava drúgvar royndir innan keyp og sølu og vit virka bæði innanlands og uttanlands.
Onnur sløg av skip til sølu
Onnur sløg av skip til søluFaroe Maritime Services veitir ráðgeving viðvíkjandi keypi og sølu av skipum. Vit eru partur av størri netverki av altjóða skipameklarum og hava eitt stórt úrval á sølulista. Umhugsar tú at keypa ella selja kanst tú seta teg í samband við okkum, og vit eru til reiðar at hjálpa.
Skip til leigu
Skip til leiguFaroe Maritime Services hevur síðan 1984 veit ráðgeving, viðvíkjandi at finna røttu leiguskip til ávísar uppgávur – sum baði eru frakt eigarar, prosjekt eigarar og skipa eigarar. Faroe Maritime Services kannar marknaðin, samráðast vegna kundan og gera leigusáttmálum. Øll tilgong verður loyst á ein professionellan hátt og vit taka altíð atlit til tann tørvur og tey áhugamálini hjá okkara kunda.
Vit selja nýggj og brúkt útgerð
Vit selja nýggj og brúkt útgerðVit keypa og selja nýggj og brúkt útgerð til skip, bátar, flakavirkir og ella sjóvinnu og innan sjó-tøkni? Hugsar tú um at keyp og ella selja útgerð. So kontakta okkum og lat okkum finna eina loysn saman.
Vit levera vistir og onnur ting í øllum føroyskum havnum
Vit levera vistir og onnur ting í øllum føroyskum havnumFaroe Maritime Services leverað vistir og onnur ting, so sum eykalutir í øllum føroyskum havnum. Um tú hevur eitthvørt ynski, ert tú vælkomin at seta teg í samband við okkara.
TTørv á tænastu?
Um tær tørvar onkra tænastu, vinarliga fyll út oyðublaðið niðanfyri og so venda vit aftur til tín so skjótt sum til ber.


text:
Orð og lag: Jákup Eli Joensen
Jóna, hví skalt tú altíð vera, so órein
Tú veit, at eg elski teg, so lat meg lýnað títt bein
Tú sendir tíni ljótu eygu beint í mína gron
Eg veit ikki um hetta er nakað, sum ið tú ert von
Niðurlag: Tí at tú veitst, at eg elski teg
Og eg vil ikki hava, at tú skalt fara tín veg
Men nú sleppi eg ei, at verða her hjá teg
Og tú vilt ikki hava meg, ikki hava meg
Eg havi elska teg líka síðan eg sá teg
Men so er spurningurin bara tann um tú veruliga elskar meg
Men nú sleppi eg, so ikki eingong, at verða her hjá teg
Men eg skíti á tað, eg havi tað gott, tað má nokk laða seg


text:
Pengarnar aftur til fólkið - skatturin niður
6. september 2016
Góða búskaparstøðan gevur pláss fyri skattalætta til borgarar í Tórshavnar Kommunu
Tórshavnar Kommuna eigur at seta kommunuskattaprosentið niður við 0,5 prosentum næsta ár. Góða búskaparliga støðan í kommununi loyvir tí.
Framskrivingar vísa, at í 2017 fær Tórshavnar Kommuna eina rímuliga stóra meirinntøku, og tað er ein orsøk til, at ein 0,5 prosents skattalætti eigur at verða latin.
Kommunan eigur ikki at uppsamla gjaldføri ella pening, sum eins væl kann liggja hjá skattaborgaranum. Vandin við høga kommunuskattatrýstinum og upphópan av pengum er ovurnýtsla og vantandi planlegging av virkseminum, t.e. rakstur og íløgur.
At seta kommunuskattaprosentið niður við 0,5% er fíggjarliga forsvarligt, og vit hava ongar trupulleikar við at fíggja skattalættan, sum kemur at kosta umleið 15 mió. kr. í lægri skattainntøkum. Tað er bara ein spurningur um politiskan vilja og øðrvísi raðfestingar. Hetta merkir, at ein partur av meirinntøkunum umframt umraðfestingar eisini eiga at koma eldru borgarunum til góðar.
Ein skattalætti vil, soleiðis sum hesin kann fíggjast, ikki ávirka okkara kjarnuvælferðartænastur í kommununi.
Ein skattalætti fer at gera góðan mun í privatu húsarhaldunum og vil eisini stimbra vinnuliga virksemið í kommununi.
Sum valevni til komandi kommunuval, fari eg at arbeiða málrættað fyri at fáa skattaprosentið niður í fíggjarætlanini fyri 2017 í Tórshavnar Kommunu.
Pengarnar aftur til fólkið.
Annfinn Brekkstein
valevni Sambandsfloksins til býráðsvalið í Tórshavnar kommunu
RN
Back


text:
Ein Sørvingur, sum æt Rasmus, átti tvær merkur í norðtriðinginum. Hann kom ikki út av tí við bygdarmenn sínar, sum áttu jørð á sama plássi. Fyri at sleppa frá honum sum felagsmann, lótu hinir hann tí fáa Tindhólm til tvær merkur. Soleiðis kom tað seg, at hann bleiv tvær merkur.
Rasmus búsetti seg á hólminum. Har fekk hann so at siga alt, hvat hjartað kundi ynskja. Meðalgott ár fekk hann 60 seyðir, meira av fugli, enn brúk var fyri, torv treyt ikki, hoyggj var almikið til neytini, hagin er lodnari enn so, og á seiðabergi var nokk av fiski at veiða.
Enn sæst, hvar Rasmus hevur búð; grundin kallast Húsatoft. Har er gjørt eitt kráarlag. Men nú er bakkin mataður so langt niðan ímóti, at henda toft kann blíva burtur, áðrenn langt er umliðið. Eitt pláss er vestan fyri toftina, sum kallast fyri Bátavík, har hann hevði bátin.
Ikki gekk honum altíð væl. Ein ørn tók eitt tvey ára gamalt barn hjá honum, meðan tað gekk í túninum uttan fyri dyrnar. Ørnin fleyg upp á tann hægsta tindin, ið er á oynni. Hesin tindur ber navnið Ørnatindur. Mamman sá ørnina fara við barninum og fór alt fyri eitt sjálv niðan á tindin, men tá var longu ov seint. Nú kann ivaleyst ikki komast upp á tindin. Tað má vera niðurskrutt síðani tá. - Tá ið hesin sorgarleikur barst til, varð rýmt úr Tindhólmi.
Bøurin í Sørvági, sum hoyrir til Tindhólm, nevnist enn „Rasmusarmerkur".
Andreas Weihe: “Tjóðminni”, 1938


text:
Sverri Egholm
23.09.2017 - 23:59
Tað eydnaðist Astrið Foldarskarð at koma í finaluumfarið í Miss Danmark og millum fimtan tær vakrastu, men tó ikki at vinna.
Annars hevur tað gingið væl hjá Astrið undan sjálvari finaluni í dag. Hon gjørdist “Miss Her & Nu” í einari kapping, har tað snúði seg um at fáa flestar atkvøður frá teimum vitjandi á herognu.dk. Astrið fekk 43% av atkvøðunum og vann sostatt Her & Nu heitið.
Eisini fekk hon flest “dáma” á Facebook síðuni hjá Miss Danmark og fekk heiðurin “Miss Photogenic 2017”.
Men sum nevnt, so eydnaðist tó ikki at vinna stóra heitið, Miss Danmark. Vinnarin gjørdist Simone Gadegaard Andersen.
(Skíggjamynd frá Miss Danmark á Facebook)
(Skíggjamynd frá Miss Danmark á Facebook)
(Skíggjamynd frá Miss Danmark á Facebook)


text:
Niels Petersen
09.01.2017 - 23:12
Tíðindi > Lóg & Landaskil > Løgregla
Ógvusligi eldurin umborð á Vesturland er endaliga sløktur, og av trygdaráðum er eftirlit eisini við skipinum í nátt. Bæði fyri at kunna sløkkja eldin aftur skjótast gjørligt, men eisini fyri at óviðkomandi ikki koma umborð, og harvið órógva kanningararbeiðið, sum ivaleyst verður framt í morgin ella í ovurmorgin. Hetta visti Sunnleiv Højgaard, sløkkiliðsleiðari at siga fyri lítlari løtu síðani.
Vesturland var staddur á Føroya Banka, tá eldur brádliga kom í skipið. Hetta var um middagsleitið leygardagin Eldurin spjaddi seg skjótt, og tað endaði við, at manningin mátti lyftast av skipinum av bjargingartyrluni.
Tað tók tyrluni umleið 40 minuttir at flúgva út til Vesturland. Og manningin, sum taldi 10 mans, varð fingin upp í tyrluna í øllum góðum.
Tyrlan fleyg til Havnar og setti manningina av við Landssjúkrahúsið, tí onkur av teimum hevði fingið royk í seg.
Brimil og Vædderen vóru hjá Vesturlandi gjáranáttina, og komu á Skála við skipinum tíðliga í morgun. Har liggur nú fullkomuliga uppkolaða skipið, og nú er so spurningurin, hvat fer at henda við hesum bunkanum av metalli. Skipinum er tað so ikki nógv eftir av.
- Skipið er fullkomuliga kolað upp, har er hendinga ting sum møguliga kann brúkast aftur. Annars er alt farið, segði Sunnleiv Højgaard, sløkkiliðsleiðari í Skálafjarða Sløkkiliði.
Sunleiv upplýsir, at vaktarmaðurin, sum løgreglan hevur sett at ansa eftir skipinum hevur kontakt við ein mann hjá sløkkiliðnum á Skála, um so er, at nakað skuldi hent í nátt.
Skálafjarða Sløkkilið fekk bast eldinum endaliga um klokkan 18 í kvøld, og tá liðugt var at rudda økið kring skipið, umleið klokkan 21 var ongin vandi á ferð. Alt var væl og virðuliga sløkt, visti Sunleiv Højgaard at siga.
Síðani hevur maður hjá sløkkiliðnum á Skála verið á økinum einaferð um tíman, fyri at kanna eftir, at alt er sum tað skal vera, umframt at vaktarmaðurin hevur nummarið hjá hesum sløkkiliðsmanninum, og skjótt kann ringja hann upp.
So nú skuldi trygdin verið rímuliga góð.
Sí eisini: Myndir: Eldur í lastini á Vesturlandi


text:
Tað, sum skuldi vera ein kanningarferð til Føroya, endaði í einum sorgarleiki, tá Gemma Smith og systir sjeik hennara blivu ákoyrdar av einum manni, sum fekk eitt dánilsi við róðrið og seinni doyði. Nú stríðast Gemma og føroyski sjeikur hennara, Bogi Krossteig, við at fáa øll tryggingarviðurskiftini í lag, tí Gemma verður ikki arbeiðsfør næstu tvey árini, verður mett.
Í Dimmalætting og á Dimma+ á heimasíðu okkara siga vit hesaferð søguna um virkna og virda vinnukavaran Gemmu Smith úr Onglandi, sum kom illa fyri, tá hon varð ákoyrd 14. mars í Jónas Broncksgøtu í Havn.
Niðanfyri er brot úr longri grein í blaðnum:
Tað var mikudagin 14. mars klokkan 17.30, at óhappið hendi. Gemma og systir Boga, Barbara, gingu eftir gongubreytini niðarliga á Jónas Broncksgøtu í Havn. Tær vóru farnar at keypa okkurt leskiligt til seinni um kvøldið, tá ætlanin var at hava filmskvøld heima hjá Barbaru og teimum.
Meðan tær ganga eftir gongubreytini, hendir tað óvanliga, at ein maður missur vitið í bili sínum og rennur fyrst inn í ein húsavegg og so á tær báðar.
– Eg minnist einki frá hendingini, og heldur einki, sum hendi næsta samdøgrið ella so, fortelur Gemma, sum Bogi og eg hava við okkum á Facetime úr Devizes í Onglandi.
Tað, sum tey bæði vita, er tí tað, sum Barbara kundi greiða frá, tí hon kom ikki so illa fyri sum Gemma. Barbara brákaði tó trý rivjabein og fýra teir niðastu geislarnar í rygginum. Sambært Barbaru, so var bilurin bara brádliga har. Tær báðar kláraðu ikki at gera nakað fyri at sleppa undan, og Gemma kom somikið illa fyri, at hon varð slongd inn í ein steyra, eftir at bilurin rakti hana. Høvdið kom í steyran og hon fekk nógvar snuddir í andliti, innaru bløðingar og heilaskjálvta. Hon fekk harafturat skaða í nakkan, breyt halabeinið, brákaði mjødnina, fekk smávegis skaðar í annað beinið og breyt hitt.
Maðurin, sum koyrdi bilin, ið rendi á Gemmu og Barbaru, kom ongantíð til vit aftur, og hann doyði seinni um kvøldið á Landssjúkrahúsinum. Júst hvat hendi, er ikki heilt greitt enn, tí politifrágreiðingin er ikki liðug.
Í dag situr Gemma í rullistóli, men væntar at kunna ganga við høkjum um nakrar mánaðir. Tó er alt ikki, sum tað skal vera við høgra beini, sum hevur hug at stoyta frá sær stálplátuna.
At arbeiða sum vinnukavari krevur góða heilsu, og tí skal Gemma koma serliga væl fyri seg, áðrenn hon fær kavað aftur. Læknarnir meta, at tað kunnu ganga millum 18 og 24 mánaðir, áðrenn hon er somikið birg, at hon kann fara aftur til arbeiðis sum kavari.
Gemma er ikki tryggja so væl heimanífrá, so hon fær ikki nakran pening í Onglandi ta tíðina hon nú ikki fær arbeitt. Tí hava hon og Bogi heitt á ein føroyskan sakførara um at kanna, um tað ber til at fáa samsýning fyri minsta arbeiðsinntøku frá føroysku tryggingini, sum tryggjaði bilin hjá manninum, sum rendi á hana.
Øll greinin um Gemmu kann lesast HER, um tú hevur Dimmu+ hald.


text:
Skeið í CD-orð.
Málbólkur:
Allir næmingar í Kollafjarðar skúla, ið hava fingið staðfest orðblindni og annars næmingar, ið hava
ilt við at lesa og skriva. Stutt sagt, øll, ið kundu fingið gleði av at læra at
brúka CD-orð.
Tilmelding er beinleiðis til Førleikastovuna: fh2506s4@skulin.fo viðmerk CD-orð
Foreldur tilmelda barn sítt.
Hvat kanst tú brúka CD-orð til?
Við CD-orð kanst tú
lesa og skriva á føroyskum, donskum og enskum.
Tað ber til at brúka CD-orð til internetið, til tekstaviðgerð, til pdf-fílur og til teldupost. CD-orð kann lesa
einstøk orð, bókstavir, tekstabrot ella heilar tekstir.
Tað ber til at fáa CD-orð til at lesa upp fyri tær, tað tú skrivar, bæði orð fyri orð og
heilar setningar ella tekstastykki.
Eisini ber til at skifta ímillum málini føroyskt, danskt og enskt í sama skjali.
Undirvísingin verður løgd týsdag fyrrapart 8.15 - 9.30.
Um tú velur at tilmelda barn títt, verður
væntað, at barnið luttekur til alla undirvísingina.
Undirvísingin í CD-orð byrjar 1. mai og verður væntandi til og við 22. mai.
Næmingar,
ið melda til, fáa møguleika at leggja CD-orð inn á
heimateldur eisini.
Vinaliga
Fríðbjørg Hammer, orðblinda- og serlærari í Kollafjarðar skúla.


text:
23.04.2018
Úrslitið fyri 2017 vísti eitt yvirskot á 46 mió. kr. Nevnd og stjóri eru nøgd við úrslitið, hóast tað er nakað lakari enn árið fyri.
Oljuprísurin í 2017 var 40% hægri enn undanfarna ár, og hevur hetta lagt trýst á raksturin í 2017.
Sølan umborð á Norrönu var umleið hin sama sum undanfarna ár. Framgongdin hjá Smyril Line á útlendsku marknaðunum helt fram í 2017, eins og árini frammanundan.
Vit keyptu farmaskipið Mykines, sum byrjaði siglingina 1. apríl 2017. Hetta varð gjørt fyri at nøkta eftirspurningin frá farmakundum við einum meira fullfíggjaðum rutuneti. Mykines røkir leiðina millum Thorlakshøfn, Rotterdam og Tórshavn. Ætlanin við íløguni í Mykines og nýggju leiðini er eisini at økja um farmavirksemi okkara uttan fyri Føroyar, so vit í framtíðini verða minni tengd at einum einstakum marknaði. Umframt Norrönu hava vit sostatt trý farmaskip í flotanum, nevniliga Eystnes, Hvítanes og Mykines.
Umframt at vit hava økt um flotan, hevur góða búskaparliga gongdin í Føroyum havt við sær, at farmavirksemið er vaksið munandi. Hetta hevur sett stór krøv til okkum, men enn sum áður er aðalmálið at seta kundans tørv í fokus. Megna vit hetta, síggja vit eisini góðar vakstrarmøguleikar á hesum virkisøkinum.
Tilsamans starvast nú umleið 330 fólk í Smyril Line samtakinum, har av er nógv tann størsti parturin føroyingar.
Rúni Vang Poulsen, stjóri


text:
Útgivið tann: 24.09.2013
Glottar (Jógvan í Lon Jacobsen)
Skrivað hevur: Jógvan Andersen
"Føroyski álopsleikarin vísti tó fleiri glottar í spæli sínum". Ítróttarmálið er ofta fylt og kanska eisini ovurfylt við myndburðum ella myndberingum (metaforum). Tú kanst ikki vísa ein glotta. Tað ber bara ikki til. Skuldi orðiðglotti verið nýtt – sum annars er eitt gott og vakurt orð - skuldi tað verið: fleiri glottar vóru í spælinum hjá tí føroyska álopsleikaranum ella vóru at síggja í spælinum. Hetta vísir, at ikki er nóg mikið, at blaðfólkini kenna orðini, men alneyðugt er eisini at tey vita, hvussu orðini verða nýtt í setningum saman við øðrum orðum.


text:
Agnar Frederiksen
13.05.2018 - 12:36
Ítróttur > Ítróttur > Fótbóltur
Fyrsti triðingurin er farin afturum, og nú verður hol sett á 2.triðingin í Betri-deildini:
AB – EB/Streymur
07 Vestur – TB/FCS/Royn
Víkingur – HB
KÍ – NSÍ
B36 – Skála(17.15)
Talan er um brak við Djúpumýru og í Sarpugerði, har innanhýsis topp-fimm uppgerðir eru á skránni. Sermerkt er, at B36-Skála og AB-EB/Streymur eru beinleiðis endurtøkur av fjórðingsfinalum frá hósdegnum.
Oddaliðið skal upp ímóti tvífalda føroyameistaranum í Sarpugerði. HB er í einum sera góðum stima, og hevur vunnið sjey dystir á rað, um bæði landskapping og steypakapping verða tald við, og bert eitt mál er farið ígjøgnum hesar dystirnar. Tí verður tað ein stórur biti hjá Víkingi, ið varð sent út av steypakappingini á heimavølli ímóti Suðringum hósdagin. Víkingarnir koppaðu annars KÍ í Klaksvík fyri viku síðani, og eru fimm stig aftanfyri oddaliðið undan dagsins dysti. Í fjør megnaði HB at vinna í Sarpugerði; tað er lagt upp til ein tættan dysti í dag.
Hjá Víkingi eru allir leikarar tøkir.Hjá HB situr Símun Samuelsen, ið hevur havt eitt sera gott kappingarár higartil, úti við leikbanni.Tá liðini hittust í 2.umfari vann HB 2-1 í Gundadali.
Fyri KÍ og NSÍ er dysturin við Djúpumýru í dag eitt slag av lagnudysti. KÍ hevur tapt ímóti Víkingi og B36 seinastu umførini, og varð áðrenn tað sligið út av steypakappingini við Stóra í Trongisvági. KÍ skal nú sostatt aftur á slóðina. NSÍ hevur tapt nakrar týdningarmiklar dystir í seinastuni, og runavíkingar eru seks stig frá oddinum, men eru tó væl við enn í oddastríðnum. NSÍ hevur heldur ikki tapt nakran útidyst í ár. Uppgerðirnar ímillum liðini hjá Mikkjali Thomassen og Sámal Erik Hentze plaga at verða sera taktiskar og tættar, og tað fer tað helst at verða aftur í dag, nú nógv er uppá spæl hjá báðum liðunum.
Bæði liðini mangla týðandi leikarar. Hjá NSÍ er áleyparin og liðformaðurin Klæmint A. Olsen úti við brotnum armi, hjá KÍ er sterki serbiski veruleikarin, Deni Pavlovic, úti við leikbanni. Í 2.umfari vann KÍ 1-0 í Runavík.
Í Sørvági er eisini lagnudystir. Tað er serliga heimaliðið, ið skal vinna. Bert eitt stig er komið til høldar hjá vágamonnum í ár, og nú er møguleiki at fáa samband við Suðringar, ið hava sjey stig. Í Suðuroynni er sera gott fótbóltslag, eftir at TB/FCS/Royn hevur sligið enn eitt topp-fimm lið út av steypakappingini og hevur fingið gongd á málskjótingina. Í mun til til liðið hjá Paula Poulsen, so eru tingini byrjað av álvara byrjað at fungera hjá Glenn Ståhl og hansara monnum. Vágamenn hava í dag helst ein fyrimun av, at teir eru meira úthvíldir enn Suðringar, ið spældu ein harðan dyst hósdagin.
Liðini spældu eisini í Sørvági í 2.umfari. Tá vann TB/FCS/Royn 2-1, har sigursmálið kom við brotssparkið í yvirtíðini.
Tað var spennandi, inntenst og dramatiskt, tá AB eftir brotssparkskapping sendi EB/Streym út av steypakappingini. Eitt hart slag hjá EB/Streymi, ið var á odda 2-0 í hálvleikinum. Og pílarnir peika niðureftir hjá EB/Streymi, ið ikki hevur vunnið í Betri-deildini síðani 3.umfar, og sum kann verða blandað í niðurflytingarstríðið, um AB vinnur í dag. Argjamenn skulu hava stig í dag; serliga nú tá innanhýsis kappingarneytarnir hittast í Sørvági.
Hjá AB er Mikkja T.Hentze við aftur eftir leikbann. Nøkur ivamál eru hjá EB/Streymi. M.a. Arnar Dam, ið fór út við skaða í steypadystinum. Í 2.umfari spældu liðini málleysan javnleik á Eiði.
Seinasti dysturin í dag er í Gundadali, har B36 tekur ímóti Skála. Í fjórðingsfinaluni fyri trimum døgum síðani var B36 greitt omaná og vann 2-0. Hetta var sjeyndi sigur á rað hjá liðinum hjá Jákup á Borg. Heimaliðið er eisini favorittur í dag. Skála hevur spælt sera javnar dystir seinastu umførini. Liðið er ikki heilt burtur frá botnstríðnum, og hevur eitt sindur av samband til ovaru hálvuna.
Í 2.umfari vann B36 2-0 á Skála
Støðan undan 10.umfari:
HB 22
B36 19
KÍ 19
Víkingur 17
NSÍ 16
Skála 11
EB/Streymur 10
TB/FCS/Royn 7
AB 5
07 Vestur 1
Til ber at fylgja við støðunum á forsíðuni. Vit hava eisini yvirlit og samandrátt eftir dystirnr. Leinkja til stroymingini úr Sarpugerði verður løgd út stutt undan dystarbyrjan.


text:
Tað bleiv til javnleik í fyrstu royndini í ár. Anders Gerber hevði allar mans tøkar til dystin og vónirnar vóru góðar ímóti uppflytarunum úr Sundalagnum.
Var tað onkur, sum áðrenn dystin helt, at hetta fór at verða ein løtt uppgáva hjá okkara monnum, komu hesi skjótt á aðrar tankar. Eftir bert 3 minuttum løgdu EB/Streymur seg á odda 1-0. Rógvi Egilstoft Nielsen, sum mundi renna mest av øllum leikarunum á vøllinum í dag, dróg fram á vøllin við bóltinum. Komin eini 25 metrar frá NSÍ málinum leggur hann út í høgru til Leif Niclasen, sum sendir bóltin inn til Dan í Soylu, sum takkar fyri.
Okkara menn fótaðu sær toluliga skjótt og sótu á tí mesta næstu 90 minuttirnar. Hóast útiliðið gjørdi lívið stævið fyri okkara menn, byrjaðu so spakuliga málmøguleikar at koma burturúr stóru yvirvágini. Tá smáir 10 minuttir vóru eftir av fyrra hálvleiki, tá bragdaði loksins. Einar Tróndargjógv finnur væl Árna Frederiksberg í vinstru síðu. Árni sleppur framvið EB/Streyma verjuni og leggur góðan bólt inn í málteigin, har Petur Knudsen fær skovlað bóltin inn í málið hjá Trygva Askham. So var 1-1 og vónin um trý stig til okkum hómaðist aftur ímillum heimaáskoðararnar.
Í seinna hálvleiki sótu vit aftur á at kalla øllum spælinum og komu eisini til nóg nógvar málmøguleikar til at vinna dystin. Tað skuldi tó vísa seg, at tað bleiv meira enn trupult at fáa bóltin inn um ein sera væl upplagdan Trygva Askham í málinum hjá EB/Streymi.
Okkara menn royndu til tað síðsta, men røsku EB/Streyma leikararnir hildu tørn og tá Kári á Høvdanum bríkslaði fyri seinastu ferð, stóð framvegis 1-1 á máltalvuni.
Eftir dystin var einki at ivast í, at leikararnir hjá okkum hildu seg hava mist tvey stig, meðan EB/Streyma leikararnir høvdu vunnið eitt stig.
Enn eru 78 stig eru eftir at spæla um.
Saman standa vit sterk!
NSÍ-EB/Streymur 1-1 (1-1).
hlp


text:
At innflyta hund/hvølp til Føroya:
Sera nógv spyrja okkum hvat tað inniber at innflyta hund til Føroya. Her er ein kunning, men skalt tú innflyta hund so ger egnar kanningar.
Fyrivarni skal takast fyri broytingum.
1.
Finn ein kennel, har tú fært góðar og nógvar upplýsingar. Ongantíð betur um kennelin spyr nógv um teg. Tað vísir at kennelin leggur arbeiði í sínar hvølpar, og hann ynskir teimum góð heim. Minst til at spyrja kennelin um tey vilja og hava møguleika fyri, at hava hvølpin til hann er 16 vikur gamal, og um tey krevja eykagjald fyri tað.
2.
Hvølpurin má verða minst 16 vikur gamal áðrenn hann verður innfluttur. Á hesi slóðini sæst hvørjar koppsetingar Heilsufrøðiliga Starvsstova krevur, og nær hvølpurin/hundurin skal hava koppsetingarnar:
http://www.hfs.fo/pls/portal/docs/PAGE/HFS/WWW_HFS_FO/UMSITING/KUNNANDITILFAR/KUNNANDITILFARVEGLEIDINGAR/VEGLINNUTFLUTNINGUR/VEGLINNOGUTFLINNFLUTNINGUR/VEGL%20-%20HUND_FO.PDF
3.
Maila kennlinum donsku/ensku slóðina til krøvini (hana finnur tú á
www.hfs.fo
). Tey útfylla skjalið saman við teirra djóalækna.
4.
Tak avgerð um hundurin skal innflytast við flogfarið ella báti. Best er um tú kanst fara eftir hundinum, ella keypa alaraum ein ferðaseðil heim við hundinum (nakrir alarar krevja hetta). Møguleiki er at biðja flutningsfelag avheinta hundin og koyra hann á flogvøllin, tó er tað á leið sami kostnaður sum at keypa ein ferðaseðil og fara eftir hundinum. Um tú nýtir flutningsfelag verður hundurin koyrdur á flogvøllin fleiri tímar áðrenn fráferð, og tað kann skapa óneyðugt stress hjá hundinum.
5.
Bílegg pláss hjá Atlantic Airways ella Smyril Line.
6.
Alarin skal skaffa
eitt hundapass.
7.
Tú mást keypa hundinum eitt búr ella tasku sum eru IATA góðkend til at kunna ferðast í flogfari. Búrið skal hava ávís mát, alt eftir hvussu nógv hundurin vigar. Atlantic Airways upplýsir mátini.
8.
Vigar hundurin við búri/tasku meira enn 8 kg má hann í lastarúmið á flogfarinum. Taskuna kann man hava hjá sær í kabbinuni. Men skal hundurin í lastina má hann vera í hørðum búri.
9.
IKKI doyva hundin áðrenn hann skal í lastarúmið, hetta ger, at kropsshitin fellur og hundurin gerst ov kaldur. Góð ráð, um hundurin skal í lastina: Keyp eina stóra dún dýnu (140x200) at leggja í búrið. Hevur hundurin tunnan pels lat hann fáa eitt áklæði (dækken) evt úr fleece ella føroyskari tøvdari ull.
10.
Velur tú at ferðast við báti: Umstøðurnar eru ikki av besta slag. Eitt rúm, við ongum hita, er til hundarnar, við fleiri hundabúrum inni. Eisini hetta kann skapa óneyðugt stress fyri hundin. Harafturat mást tú bynja teg til at brúka alla tíðina umborð á dekkinum.
11.
Tá hundurin kemur til Føroya mást tú vísa tollvaldinum hundapassið og møguliga útfyltu skjølini frá djóralækna og alaranum um tollarin krevur at síggja tey.
12.
Kvitteringina frá alaranum skalt tú geva tollvaldinum á flogvøllinum. Tú skalt gjalda 25% í MVG av upphæddini á kvitteringini.


text:
Vit skulu TORA!
04. Nov 2016
Vit skulu TORA! Vit skulu TORA at satsa uppá eina...
Tankaeksperiment: 250 íbúðir um árið í Tórshavnar kommunu
18. Okt 2016
Allir flokkar lova ein...
Klippikort til tey eldru
06. Okt 2016
Í Norra hava tey eldru tað, sum eitur “verdighets-garanti”. Tað...
Akuttur tørvur á leiguíbúðum
29. Sep 2016
Eftirspurningurin eftir bústaðum hevur ongantíð í mínari tíð kenst...
Lívsgóðska á eldraøkinum er ikki ein “meirkostnaður”
29. Sep 2016
...
Eru vit betri?
21. Okt 2014
Vit tosa altíð um, at vit skulu hava virðing fyri okkara medmenniskjum, og at...
Gambla við gomlum
31. Jan 2014
Gambla við gomlum Eg spyrji...
Tann perfekti lesnaðurin
04. Mai 2013
Eg gleði meg, til tað verða leiguíbúðir til lesandi...
Klassastríðið er í hæddini!
06. Nov 2012
Eg havi arbeitt í...
Frælsi at eiga ella leiga
03. Nov 2012
Frælsi at eiga ella leiga ...
Tað skal loysa seg at liva!
26. Okt 2012
Siti í hugnaliga umhvørvinum í býarbókasavninum. Droparnir bresta ímóti...
Meira av tí góða
21. Sep 2012
Ungdómur, ungdómur og ungdómur. Tað kann ikki endurtakast ov...
Facebuss
27. Aug 2012
At koyra buss er kul. Tað kann samanberast við eina “veruliga” útgávu av Facebook, har...
Tórshavn skal liva
24. Aug 2012
Bergur A. Dalsgarð, valevni javnaðarfloksins til býráðsvalið í HavnTað er gott at búgva í og...


text:
Ólavsøkuframsýningin 2015
Aftur í ár skipar Listafelagið fyri Ólavsøkuframsýningini, og hevur heitt á Oggi Lamhauge at standa fyri. Ólavsøkuframsýningin 2015 verður sum vant ein samanseting av yrkis- og áhugaslist. Framsýningin er bygd upp í tveimum partum, einum pørti við innbodnum listafólki og einum parti við verkum, sum øll hava møguleika at senda inn. Verkini hjá hesum seinna partinum, verða síðan mett um og tikin við í framsýningina ella ikki. Boðin við eru m.a.: Jógvan Biskopstø, Kári Svensson, Edward Fuglø, Guðrið Poulsen, Eyðun av Reyni, Jóna Rasmussen umframt listgrafikaran Rikhardur Valtingoyer, ið er serligur gestur úr Íslandi. Hesi yrkislistafólkini eru biðin um at hava orðið: “flágir” í huga og hetta er somuleiðis eitt evni á framsýningini.Øll hava møguleika at senda verk inn. Krøvini til verkini eru, at tey eru klár at heingja upp, seta saman uttan stórvegis hóvasták og um serlig tøkni er nýtt, eigur framsýnarin sjálvur, at syrgja fyri serligum tøkniligum búnaði. Sendið eina talgilda mynd av tykkara verkið til Ólavsøkuframsýningina 2015 til oggiart@gmail.com, viðmerk í yvirskriftarteiginum Ólavsøkuframsýningin 2015, og viðmerk í teldupostinum, navni á framsýnara, heiti á verkinum, tøkni, árstal, teldupost og telefonnummar á framsýnara, umframt stødd á verkinum í cm (L x H x 😎. Freist at senda inn talgild verk á teldupostin er 1. juli.


text:
14. Aug 2017
Til øll limafeløgini og umboðsráðslimirnarVið hesum verður boðað frá at aðalfundurin hjá Sláið Ring verðurLeygardagin 9. septembur 2017, kl. 12.00 á Óðinshædd 3, bygningurin hjá Effo.Fundarskráin verður sambært lógum felagsins, og harumframt hava feløgini møguleika at senda...
13. Aug 2017
Barnlek - norðurlendsk barnadansistevna í Klaksvík 6-9. Juli 2017 Í seks ár hava vit vitað, at Sláið Ring í 2017 skuldi skipa fyri norðurlendsku barnadansistevnuni Barnlek saman við Klaksvíkar dansifelag og Klaksvíkar kommunu. Tá stevnan, sum verður hildin triðja...
29. Jun 2017
Dansiferð í Skúvoy 10. juni 2017. Fornminnafelagið í Skúvoy byrjaði fyri nøkrum árum síðani at bjóða einum dansifelag til Skúvoyar at dansa hvørt ár í juni mánað. Fyrstu ferð var í 2013, tá sumbingar blivu bodnir. Í ár fingu vit...
05. Jun 2017
Tilmeldingarskjal til øll hjálparfólk til Barnlek 2017 Í dag er hesin telduposturin sendur til øll limafeløgini í Sláið Ring: Hey góðu dansifeløg. Nú royna vit enn einaferð at fáa fatur á hjálparfólkum til Barnlek 2017.Vit heita á øll dansifeløg...
10. Mai 2017
Hey tit øll Fundur verður í hølunum hjá Effo á Óðinshædd 3 í Havn, leygardagin, 20. mai, kl. 12. Fundurin er lagdur soleiðis, at øll kunnu koma aftur og fram sama dag, óansæð hvar í landinum, tit búgva. Hesin fundur...
06. Mar 2017
Upp á stovugólv, tiltak, sum Ung í dansi skipaðu fyri í Dali
26. Feb 2017
Barnadansistevna í Havn 11. februar 2017 - at seta við.... Hetta er fimtu ferð at barnadansistevnan er í høvuðsstaðnum. Tær báðar fyrstu barnadansistevnurnar, sum Dansifelagið í Havn skipaði fyri, vóru á Háskúlanum í 2004 og 2005. Í 2011 tók Tøkum...
10. Feb 2017
Leygardagin 11. februar 2017, kl. 10:00-15:00 skipa Tøkum lætt og Dansifelagið í Havn vegna Sláið ring fyri barnadansistevnuni 2017 í Sjónleikarhúsinum í Havn.Stevnan verður sett kl. 10:00 í Sjónleikarhúsinum - og endar kl. 15:00. Sum vanligt verða útferðir og døgurði verður at fáa í hølunum...


text:
Trý býtt mál ímóti
Suðuroyingarnir vildu tað helst meira á degnum, men kortini tóktust øll trý málini hjá teimum at vera av slíkum slag, sum okkara menn áttu at vart fyri. Tá nyttar lítið, at okkara fingu tvey mál og vóru millimetrar frá tí triðja.
Tað byrjaði annars fínt við Stórá á Tvøroyri, tá Hans Pauli, sum var við í nógvum allan dystin, sendi eitt hornaspark inn fyri, sum Oddur við fremru stong við fínum skallara umsetti til 0-1.
Suðuroyingar vóru omaná næstu løtuna, og okkara menn brúktu mest orku uppá at sparka burtur. Eftir smáar 20 minuttir endaði ein bóltur í okkara høgru síðu, sum varð sendur væl innfyri. Av onkrari orsøk megnaði Búi Egilsson bæði at koma hægri upp enn Oddur og Andras, og so var støðan brádliga 1-1.
Hetta fekk ikki veruliga okkara menn at vakna og í staðin vann Salmundur Bech ein bólt á miðjum vølli og slapp ótarnaður fram ímóti okkara brotsteigi og skeyt eitt gott skot ímóti okkara máli. Onkursvegna rakk Rói ikki til bóltin og so vóru suðuroyingarnir brádliga á odda.
Í seinna hálvleiki komu okkara menn til nakrar møguleikar og millum annað hevði Hans Pauli eitt skot á innaru síðu av stongini, sum bara var millimetrar frá at fara inn, men í staðin trillaði eftir strikuni, áðrenn málverjin fekk tikið hann upp. Hetta var helst okkara frægasta álop í dystinum.
Tá umleið eitt korter restaði av dystinum fekk Hans Pauli spælt Rógva leysan til at gera eitt innlegg úr vinstru síðu langt inni á suðuroyingahálvuni. Rógvi spældi bóltin væl inn fyri, sum hann ofta hevur gjørt í ár, og Marni fekk høvdið á bóltin, so hann sat.
Næstu minuttirnir var hugsavningin hjá okkara monnum heilt burtur, og knappliga fór vánaligt innlegg gjøgnum allan okkara brotsteig. Búi Egilsson hevði nokk møguleika at skjóta, men fór heldur til baklinjuna hinumegin og legði bóltin inn fyri til Ibrahim Arifovic, sum skallaði bóltin trygt í netið.
Tað hendi í grundini ikki meira í dystinum, og nú hava vit 10 stig fyri fyrsta triðingin. Hetta er bara tvey stig fleiri enn somu tíð í fjør.
Hinvegin eigur tað ikki at vera ein vanlukka at tapa í Suðuroy. Í fjør fingust 7 stig til høldar ímóti suðuroyingum, men í 2015 bleiv tað til 1 stig tilsamans ímóti tveimum ymiskum suðuroyarliðum.
Nú eru tveir dystir á Argjum fyri framman. Fyrst í kappingini um løgmanssteypið og so í Betri deildini. Vónandi eydnast tað at finna góðu taktirnar frá fyrstu dystunum framaftur.
Saman standa vit sterk!


text:
Samstundis sum tey vaksnu renna 10 km, so renna gentir og dreingir 5 km (f. 2002-2006). Unglingar (f. 1997-2001), sum eisini luttaka í opna bólkinum, renna sjálvandi eisini um FM í 10 km.
Rennast skal – sum undanfarin ár, góð 9 umfør eftir teini runt í Runavík: út eftir høvuðsvegnum, oman á kei’ina stutt áðrenn rundkoyringinia, inn eftir niðara vegi, og niðan aftur á høvuðsvegin beint uttanfyri Magn-støðina har tað so verður vent úteftur aftur.
Startur verður sum vanligt uttanfyri Kiosk Vár, og málið er við Sjómansheimið, nakað áðrenn har omansneiðingin er.
Byrjanin í fjør
Børnini byrja á niðara vegi, og koma á mál sama stað sum tey vaksnu. Tey renna knappar 5 rundir.
– Menn og kvinnur ultraveteranar (f.-1952)Kostnaðurin fyri at luttaka er kr. 50,- fyri vaksin og kr. 30,- fyri børn. Tilmelding fer fram á heimasíðuni hjá FÍF (www.fif.fo). Leinka til tilmelding her her: Várkappingin og FM 10km 2018. Freistin at melda til online er fríggjakvøldið 17/3 á midnátt.
Avheinting av nummar og eftirtilmelding verður í kantinuni í Skúlanum við Løkin á kappingardegnum millum kl. 10.15 og 10.45. Skiftimøguleikar eru í Bylgjuni og har verður eisini møguligt at fara í brús eftir renningina (somu skiftirúm sum til Nýggjárshálvmaraton).
Eftir renningina bjóðar Roysnið til kaffi o.a. í kantinuni í Skúlanum við Løkin, og tá vera heiðursmerkir eisini handaðið fyri FM og steyp fyri samlaðu úrslitini í TF Vetrarkappingini.


text:
John og hansara lið eru roykfrí
Tað var ein fegin flokkur, tú møtti í dag á Eysturskúlanum. 8. A vann skúla
sínum heiðurin at vera Ársins roykfríi skúli 2013. Afturfyri vunnu tey eitt leygarkvøld við bæði mati, bowling, tónleiki og vatnbóltum.
Næmingarnir í 8. A vóru ógvuliga væl nøgdir við kvøldið uppi á Hálsi, tað var seinasta leygarkvøld, at tey fingu hesa uppliving.
Á skúlanum kemur at hanga ein heiðurspláta við heitinum: “Ársins roykfríi skúli 2013, so at hon er sjónlig fyri næmingum, lærarum og vitjandi.
Talið av luttakandi flokkum var tvífalt so stórt sum í fjør, við 55
skúlaflokkum kring alt landið, sum vóru við í kappingini. Flokkarnir skuldu
vera roykfríir í ein mánað, frá 10. september til 10. Oktober. Hetta megnaðu 49
flokkar, og í lutakasti, sum Pál Weihe frá Fólkaheilsuráðnum skipaði fyri,
gjørdist 8. a úr Eysturskúlanum hepni vinnarin.
Kappingin um Ársins roykfría skúla 2013 er av, og vit vóna at kunna tørna út aftur við Ársins roykfríi skúla 2014. Vit takka øllum flokkum fyri luttøkuna og ynskja 8. a úr Eysturskúlanum hjartaliga til lukku við vinninginum.
Tøl og fakta frá 2013:
Luttakandi børn frá 5. til 9. flokk: 1039
Luttakandi flokkar: 55
Luttakandi flokkar, sum kvalifiseraðu seg til lutakast: 49
Vinnandi flokkur: 8. a í Eysturskúlanum.
Eysturskúlin er tískil Ársins Roykfríi Skúli.
Tøl og fakta frá 2012:
32 flokkar luttóku
Vinnari var 6. flokkur í Skúlanum við Løgmannabreyt
Luttakandi børn í 2012: 520


text:
Summarið hjá Skandinavisku Barnamissiónini í Ukraina
27.09.2017 - 16:58 - Ásbjørn Jacobsen
Í summar hevur Barnamissiónin verið við til at givið uml. 21000 børnum eina góða summarfrítíð í Dubechno og á 17 øðrum kristiligum legum! WOW! Gud er stórur! Tá eg legði tølini saman, varð eg púra ovfarin sjálv...Sum Gud ger eitt fantastiskt verk í Ukraina, og hvør ein gleði at vera partur av Hansara stóra verki! Summarið er ein serlig tíð hjá okkum, tí Barnamissiónin hjálpir nógv á ymiskum barnalegum og hevur nógv møtir og tiltøk fyri treingjandi børn.
Starvsfólkið tekur sær væl av húsunum hjá Barnamissiónini – skrivstovubygningurin er so vakur við ymiskum prýði, rósum og øðrum blómum. Børn í grannalagnum koma ofta at spæla í garðinum :)
Her er ein myndafrásøgn frá summarinum hjá Barnamissiónini í Ukraina. Eg vóni, myndirnar fara at hita tykkum um hjørtuni og gera dag tykkara glaðari. Túsund takk fyri alt, tit gera fyri Guds minstu!
Ein av 17 kristiligum legum. Barnamøti á kristiligari legu í bygdini Tsuman. Meir enn 500 børn úr Tsuman og bygdunum næryndis høvdu eina so góða viku á leguni.
Hvør dagur á leguni byrjaði við bøn og eini ferð gjøgnum Bíbliuna. Bíbliutímarnir innihildu nógv spæl og vóru áhugaverdir hjá børnunum. Børnini lærdu eisini nógvar andaligar sangir og sungu teir við gleði fyri foreldrum og vinum.
Allir dagar á leguni vóru nakað serligt.
Børnini lærdu so nógv stuttligt: at gera fuglabúr, at gera ymiskar figurar úr pappíri, at syngja, at binda húgvu og turriklæði, at brodera lummaturriklæði... Øll kundu finna okkurt at gera.
Aftan á døgurða kundu børnini taka lut í ítrótti og kappingum ella fara til ymiskt ítriv, sum tey høvdu áhuga fyri. Dagarnir á leguni flugu avstað.
Hvør lega endaði við einari stórari samkomu, har børnini bjóðaðu foreldrum og vinum og vístu alt, tey høvdu lært á leguni. Børnini bóðu og takkaðu Gudi fyri teir góðu dagarnar, bóðu Gud signa foreldur og familju, bóðu fyri Ukraina og friði í landinum. Og tey takkaðu eisini Gudi fyri tykkum, góðu stuðlar, takkaðu fyri tykkara bróðurkærleika og stuðul!
1614 børn hava í summar havt góðar dagar á Dubechno leguni! Á myndini niðanfyri eru tað foreldraleys børn úr Holovno og børn úr familjum við stórum avbjóðingum, sum stuttleika sær á Dubechno leguni.
Hvørt ár gera pastor Mykola og hansara fólk okkurt nýtt í Dubechno, í ár var tað nýggj wc og baðirúm.
Og sum altíð er maturin í Dubechno fantastiska góður!
Í summar hevur Barnamissiónin vitjað sjúk børn á barnasjúkrahúsinum í Volyn, á TBC, psykiatriska sjúkrahúsinum og øðrum sjúkrahúsum. Vit bóðu fyri børnum, hjálptu við mati og heilivági og øðrum neyðsynjarvørum. 68 álvarsliga sjúk børn fingu stuðul til heilivág, meir enn 1600 sjúk børn fingu dagliga hjálp til mat, 160 nýføðingar fingu vøkur bundin klæðir og annað! Gud er góður!
Í august fekk barnasjúkrahúsið í Volyn eina sera stóra gávu úr Svøríki – ein nýggjan lasara! Vit eru leiðara okkara í Barnamissiónini Hr Wallenberg, góðu Dr Agnetu og fyritøkuni Ellipse sera takksom. Læknar á sjúkrahúsinum heilsa øllum stuðlum við takksemi, og tey gleða seg til at læra at brúka nýggju útgerðina og at hjálpa sjúkum børnum.
Í summar hevur Barnamissiónin, sum áður, stuðlað fangum og teirra familjum. Fleiri børn úr familjum hjá fyrrverandi fangum í fongslinum í Sokal hava verið á legu í Dubechno.
Barnamissiónin stuðlar eisini framvegis endurbúgvingarstovninum fyri fyrrverandi fangar í Novovolynskyy. Á myndini niðanfyri síggja vit dreingir frá fongslinum í Kovel gleðast um gávur frá Barnamissiónini – nýggjar T-shirts og Marabou sjokolátu 😊
Ein av teimum størstu uppgávunum hjá Barnamissiónini er at hjálpa treingjandi familjum við børnum og familjum við stórum avbjóðingum. Vit ynskja at síggja øll børn glað og frísk! At arbeiða við hesum familjum er ikki lætt – onkuntíð eru vit glað, onkuntíð kedd, men vit biðja fyri familjunum, hjálpa teimum, og so við og við broytir Gud støðuna til tað betra og ger alt nýtt.Gud er kærleiki, og vit ynskja, at kærleiki Hansara skal vera sjónligur hjá øllum Hansara minstu!
Og børnini siga túsund takk fyri Marabou sjokolátuna – tey vóru so glað fyri hana!
Gjøgnum summarið hevur Barnamissiónin í samstarvi við kirkjur og sosialar myndugleikar á staðnum skipað fyri fleiri samkomum fyri fátækar familjur, familjur við børnum við breki og familjur við trupulleikum.
Á hesum samkomum tosaðu vit um Guds kærleika og Hansara ætlan fyri lív okkara, undirvístu foreldrum í at taka sær væl av børnunum, bóðu saman og býttu posar við matvørum, leikur og aðrar neyðsynjarvørur út.
Innan fyri NCG (No Corruption Generation) verkætlanina skipaði Barnamissiónin fyri fýra barnafestivalum. Hesir eru sera væl umtøktir hjá børnum. Á hvørjum festivali vóru millum 500 og 1000 børn! Her vóru fleiri bólkar, ið vísti ymiskt fram, stóðu fyri spurnarkappingum og øðrum kappingum og høvdu eisini mentanarligar framførslur. Fyrisitingarnar í Lutsk og øðrum býum hjálptu Barnamissiónini at skipa fyri festivalunum.
Kæru stuðlar! Tit kunnu fylgja við arbeiðinum hjá Barnamissiónini á FB á “No corruption generation” síðuni.
Her havi eg bara lutað nakrar løtur úr summarskránni hjá Barnamissiónini við tykkum – Guds verk í Ukraina er sera umfatandi, og vit gleðast um at vera partur av Hansara verki!
Vegna starvsfólkið hjá Barnamissiónini, treingjandi børn og familjur, sjúk og fólk við breki – øll, ið tit hjálpa – vil eg av hjarta takka tykkum, okkara trúføstu vinir! Tit geva treingjandi fólki møguleika at lyfta seg upp um gráa gerandisdagin, at uppliva umsorgan og virðing og at kenna Guds kærleika!
Eg vil eisini takka øllum teimum svensku starvsfólkunum og leiðaranum Bo Wallenberg fyri góðar og gevandi dagar á Open Heart ráðstevnuni! Tað var so stórt at síggja stóru familjuna, sum Barnamissiónin er, at koma hvørjum nærri, at hoyra um verkið og læra av royndunum hjá hvørjum øðrum.
Góðu vinir!
Vit ynskja tykkum Guds ríku signing og nýggjan íblástur til Hansara verk!
Kærar heilsur úr Ukraina
Lyudmyla Lonyuk og starvsfólkið hjá
Barnamissiónini í Ukraina
Hjartans tøkk fyri allar tykkara gávur, sum tit síggja, hava tit við Jesu hjálp, hjálpt sera nógvum børnum til anda. sál og likam, má Jesus ríkiliga signa tykkum💖
Skandinaviska Barnamissiónin
við Jesusi - fyri børnini
Tygum kunnu eisini stuðla Barnamissiónini við at
RINGJA 90 56 57 og kr. 100 verða skuldskrivaðar tíni
telefonrokning.